text:
Í 2018 og 2019 hevur ungi málverjin av Glyvrum/Saltangará gjørt vart við seg hinumegin fjørðin, har Karstin Hansen hevur verið leigaður úr barndómsfelagnum.
Hann var fastur á U21-landsliðnum størsta partin av seinastu undankapping og var við sum triði málverji til fyrstu fýra EM-undankappingardystirnar hjá A-landsliðnum í ár.
Karstin, her til landsliðsvenjing á Malta (Mynd: Sverri Egholm)
Karstin Hansen hevur sáttmála við NSÍ fyri 2020, men 22-ára gamli málverjin skal fram til mai hugsavna seg um útbúgvingina sum múrari:
- Eg skal til Hjørring í januar í samband við útbúgvingina. Skeiðið tekur 20 vikur, og har komi eg sjálvandi fyrst og fremst at hugsa um útbúgvingina.
Karstin skal so royna at halda í gongd norðaliga í Jútlandi:
- Eg hopi at finna okkurt felag i Danmark, sum eg kann halda meg i fótbóltsform í, meðan eg eri niðri. Eg havi ikki funnið nakað ítøkiligt enn, men eg komi so aftur til Føroyar og NSÍ at spæla seinast í mai.
22-ára gamli Karstin Hansen spældi allar 27 dystirnar í Betrideildini í ár. Samanlagt hevur málverjin spælt 61 dystir í fremstu røð í Føroyum.
Karstin spælir ikki fyrstu mánaðirnar komandi ár
Málverjin á Skála seinastu tvey árini skal til Danmarkar í útbúgvingarørindum í januar. Hann hevur sáttmála við NSÍ fyri 2020.
Karstin, her í dysti fyri Skála við Løkin (Mynd: Sverri Egholm)
Í 2018 og 2019 hevur ungi málverjin av Glyvrum/Saltangará gjørt vart við seg hinumegin fjørðin, har Karstin Hansen hevur verið leigaður úr barndómsfelagnum.


c: text/html

text:
-
Enniway
Enniway kom til Føroyar 1. mai 2005. Enniway er fyrsti glastrevja seglbátur sum verður útleigaður og gerð túrar við gestum. Báturin er bygdur á donskum værfti í Rudkøbing á Langeland. Enniway hevur flottar linjur og berð seg væl í sjónum.
-
Seinastu tíðindi
Summari 2020
Hey Nú eru fyrireikingar ígongd til summari 2020, eftir at summari hevur gingi væl íár. Heilsan Hávarur Les meira
Summari 2019
Summari 2019 hevur verði eitt gott ár, har bátarnir hava verði útleigaðir nógv gjøgnum alt summari og hava øll verði væl nøgd við tarra sigling í Føroyum. Les meira

robotstxt: allowed

filter: keep


text:
Við væntandi broytingum av ferðslumynstrinum og tøkniligu menningini
í sambandi við akfør á sjógvi og landi, er alneyðugt, at Strandferðslan og
Landsverk fyrireika seg at tillaga samferðslukervið.
Um Vejdirektoratet í Danmark metir, at fyrstu sjálvkoyrandi bilarnir koma á danska marknaðin longu í 2030, kunnu Føroyar vænta, at tað ikki gongur long tíð, til bilarnir koma til Føroya. Umskipanin av ferðslu í sambandi við sjálvstýrandi akfør er longu byrjað í fleiri londum í vesturheiminum.
- Landsverk mælir til, at áðrenn fyrireikandi tiltøk verða sett í verk í sambandi við sjálvkoyrandi akfør, verður peningur játtaður til at heinta inn eftirsleipið á vegakervinum. Mælt verður til at játta 90 mió. krónur til viðlíkahald og eftirsleip í 20 ár. 70 mió. krónur fara til at varðveita verandi virðið, meðan 20 mió. krónur verða settar av til neyðugar og forsømdar ábøtur. Samlaða virði á eftirsleipinum er 375 mió. krónur.
- Í sambandi við mennandi tøknina og ítøkiliga arbeiðið, ið Landsverk helst skal byrja upp á um 5 ár, verður mælt til, at 5 mió. krónur verða játtaðar til stríping og skelting. Sjálvkoyrandi bilar, og nýggjastu bilarnir á marknaðinum í dag, lesa strípur og skelti á vegnum, og tað er alneyðugt, at hetta er á lesivinarligum støði. Stríping og skelting eigur at vera regluligt viðlíkahald í vanliga rakstrinum, men orsøkin til tilmælið um hægri játtan er, at tøkniliga menningin kann krevja ávísar broytingar í skeltingini og strípingini, og sensorar skulu kanska setast í vegjaðaran, soleiðis at sjálvkoyrandi akførini fáa upplýsingar um veður, vind og ‘flow’ í ferðsluni.
Viðmerkjast skal, at tilmælið fevnir um verandi tøkni innan sjálvkoyrandi bilar. Verður hugt longur fram í menningini, er møguligt, at tað ikki verður neyðugt við strípum o.ø., men asfaltið verður í øllum førum neyðugt í langa tíð afturat.


text:
Fólkatalið í Føroyum er methøgt, og samfelagið mennist í hvørjum. Hóast talan er um eina jaliga gongd, hevur tað avleiðingar fyri útoyggjarnar, har fólkatalið er nógv minkað seinastu árini. Samlaða fólkatalið í útoyggjunum er minni enn eitt hálvt prosent av samlaða fólkatalinum. Útoyggjar og smábygdir hava verið fyri stórari fráflyting í sambandi við broytta samfelagsmynstrið.
1. januar 2019 búðu 51.371 fólk í Føroyum, og av teimum búðu einans 216 fólk á útoyggjunum. Tað er 0,42 prosent av samlaða fólkatalinum.
Meginøkið hevur stóra atdráttarmegi, og tað tykist ikki at hava eydnast
higartil at steðga fráflytingini frá teimum smærru bygdasamfeløgunum á útoyggjunum.
Av øllum 18 oyggjum í Føroyum verða 8 kallaðar útoyggjar. Tað eru Fugloy, Svínoy, Kalsoy, Mykines, Koltur, Hestur, Skúvoy og Stóra Dímun. Suðuroy, Sandoy, Nólsoy og Lítla Dímun eru ikki íroknaðar í hendan bólkin. Allýsingin av einari útoyggj er:
EIN ÚTOYGGJ ER EIN LÍTIL OYGGJ, SUM LIGGUR UTTANFYRI ELLA HEVUR AVMARKAÐ SAMBAND TIL MEGINØKIÐ.
Viðhvørt hoyrast viðmerkingar, um tað í veruleikanum er neyðugt at virka fyri og marka fígging til átøk, ið kunnu menna útoyggjarnar. Tó tykist hugburðurin í dag mótvegis útoyggjum at vera broyttur, og breið semja tykist vera um, at útoyggjarnar ikki skulu avtoftast, tí landið missir kær virði. Føroyar hava ikki ráð at missa ríku mentanina, søguna, handverkið, landbúnaðin, matmentanina og líknandi siðaarv. Útoyggjar og smærri bygdirnar hava verið grundarlagið undir, at tjóðin hevur ment seg í øldir, og tí eisini grundarlag undir nútíðarsamfelagnum. Eitt eyðkenni fyri samfelagið Føroyar er nevniliga menning, sum er kjølfest í búseting, sum er spjadd við fjøltáttaðum lokalsamfeløgum. Útoyggjar og smærru bústaðarplássini hava ein
avgerandi leiklut at varðveita Føroyar.
Strandferðslan mælir til, at tvær nýggjar ferjur verða bygdar at røkja farleiðirnar til útoyggjar. Talan er um sama slag sum tríkiljan, ið kemur til landið næsta ár at røkja Nólsoyarleiðina. Ferjurnar eru lættar, sigla skjótt og kunnu vera púra ljóðleysar. Slíkar ferjur kunnu sigla fleiri túrar við somu tíð sum núverandi ferjur. Tískil kunnu skjóttgangandi ferjurnar nýtast til eitt nú Hest- og Koltursleiðina, útferðir um summarið og annað virksemi, uttan at vanliga ferðaætlanin verður órógvað.
Áhugavert verður, hvussu tríkiljan fer at klára seg. Strandferðslan metir, at siglingartíðin verður stytt munandi, at ferjan er lítið orkukrevjandi og megnar væl at sigla fleiri túrar um dagin.
Ferðavinnan hevur týdning í hesum sambandi, serliga um summarið.
Tað skal forðast fyri, at íbúgvar í smærru oyggjunum og bygdunum ikki
sleppa við ferjunum, tí onnur ferðafólk skulu við. Her skulu íbúgvarnir hava framíhjárætt. Tað kemur eisini fyri, at ferðafólk eru forðingar á vegunum, tí verandi veganet kann ikki bera so nógva bilferðslu samstundis.
Fyribils ferjuætlan er gjørd fyri norðuroyggjarnar, men samlaða ferjuætlanin er ikki gjørd, har Sandoyartunnilin er tikin við. Hetta er í gerð í løtuni. Strandferðslan hevur framtíðarhugsanir um, at um núverandi ferjuflotin, ið røkir útoyggjarleiðirnar, verður skiftur út, so kann Sam, ið siglir millum Klaksvík og Syðradals, sigla sum farmaskip, taka sær av rusksigling, sigla við olju til útoyggjarnar og røkja aðrar fyrifallandi uppgávur.
Strandferðslan vísir á, at við at skifta ferjuflotan út við tríkiljur, kann manning sparast, útlátið minka munandi, minkast um larm og ferðatíðirnar styttast munandi.
Tað skal góð planlegging til at betra um samferðsluviðurskiftini, og tað tykist ikki at vera ætlanin at koyra meira orku á samferðslukervið. Tí mugu loysnir finnast fyri, hvussu tað kann rekast meira skynsamt. Strandferðslan mælir til, at viðkomandi partar seta seg saman og gera eina felags ætlan fyri, hvussu viðurskiftini við oyggjarleiðunum best kann skipast.
Ferðavinnan er ein vaksandi vinna, ið alsamt størri fyrilit má takast fyri. Stóri vøksturin hevur seinnu árini lagt eitt støðugt vaksandi trýst á Strandferðsluna, ið vanliga hevur lagt ferðaætlanina eftir tørvinum hjá oyggjabúgvunum. Strandferðslan hevur eina siðvenju at leggja ferðaætlanir við høvuðsdenti á tørvin hjá teimum. Tað vil siga, at ein oyggjabúgvi, um hann býr á Kalsoynni ella Suðuroynni, skal kunna sleppa til Havnar ella Klaksvíkar og koma aftur sama dag. Men eftir at ferðafólk hava fingið eyguni upp fyri Føroyum sum ferðamannalandi, er hendan siðvenjan undir trýsti. Ferðafólk hava ein annan tørv enn tann, ið útoyggjabúgvar hava. Hetta leggur trýst á Strandferðsluna, tí skipini eru ikki til henda økta tørvin.
Støðan er tann, at fleiri støð í Føroyum tola ikki ov nógv ferðafólk, uttan viðurskiftini verða skipaði. Mykines hevur stongt gøtuna út í Mykineshólm orsakað av ov nógvum ferðafólkum. Sam hevur havt trupulleikar at frakta ferðafólk og bilar, ið vilja sleppa í Kalsoynna, meðan onnur støð sum Skúvoy, Fugloy og Svínoy kunnu taka ímóti væl fleiri ferðafólkum, enn tey gera í dag.
Tað er, sambært Útoyggjafelagnum, ein lokalur áhugi at skipa fyri tiltøkum í sambandi við ferðavinnuna, men at amboðini og møguleikarnir mangla, tí øll vitanin um íverksetan er at
finna á meginøkinum. Sum nú er, verða nógvu og oftani góðu hugskotini ikki framd í verki, tí fígging ikki fæst, ella tað manglar faklig og praktisk vitan. Ferðavinnan er í verandi løtu ov illa skipað í útoyggjunum, og um hon skal kunna skipast lokalt, so er neyðugt, at hjálp kann veitast teimum.
Av teimum 11 tyrlupallunum, ið eru, rekur Landsverk 10 av teimum.
Landssjúkrahúsið hevur ábyrgdina av tyrlupallinum har á staðnum. Reglulig rutuflúgving er 3 dagar um vikuna - tó 4 dagar um summarið. Tyrlurnar flyta eisini neyðugan farm til og úr útoyggjunum, eins og tær kunnu veita skjóta hjálp í sambandi við sjúku ella vanlukku. Tyrla er eisini sera hent í sambandi við flutning av rørslutarnaðum. Tyrluleiðirnar kunnu brúkast av øllum, men tey fastbúgvandi á oyggjunum hava
framíhjárætt til plássini. Endamálið við tyrluflutningstænastuni er í høvuðsheitum at flyta ferðafólk og farm til og úr útoyggjum, flutningur í sambandi við tilbúgving, sjúkraflutningur og onnur tilbúgving.
Játtanin til flogferðsluna verður nýtt til at reka tyrlupallarnar kring oyggjarnar.
Arbeiðið at gera eina heildarkanning ella støðulýsing av øllum tyrlupallunum,
er byrjað. Ætlanin er at nýta sama leist sum í kanningum av brúgvum,
har støðumeting er millum 0 og 5. Á henda hátt fæst eitt skipað yvirlit yvir,
hvussu støðan á tyrlupallunum er, og soleiðis verður tað lættari at skipa arbeiðið
frameftir. Ein slík heildarætlan vissar fyri trygd og komfort.
Í løtuni eru høvuðsviðurskiftini á tyrlupallunum á einum rímiligum støði. Tó eru ymsar avbjóðingar. Arbeiðsviðurskiftini fyri teimum, ið reka tyrlupallin í Klaksvík, Boðanesi og í Froðba eru ikki nóg góð. Arbeiðsfólkið skal vera tøkt til check-in, og tað fer nógv tíð til tað. Samstundis sum ferðafólkatalið er støðugt vaksandi, og nýggju tyrlurnar
kunnu taka fleiri ferðafólk, so herðast altjóða trygdarreglur og treytir fyri
rakstri av tyrlupallum. Bíðiviðurskiftini eru ikki nóg góð til vaksandi ferðslu við tyrlunum.
Hóast nevndu tyrlupallar ikki eru staðsettir á útoyggjum, eru teir viðkomandi fyri samlaða undirstøðukervið, tí teir eru ein sambinding til útoyggjarnar.


text:
Hósdagin 28. februar vardi Marija Todorovic Markovic, ph.d.-lesandi og 1. hjálparlækni á Landssjúkrahúsinum, ph.d.-ritgerð sína. Verjan var í Sjóvinnuhúsinum.
Marija Todorovic Markovic hevur kannað sjúkutíttleikar, sjúkuorsøkir og deyðatal hjá medisinskum sjúklingum í Føroyum við og uttan infektión/blóðeitran. Verkætlanin eitur: ''Infectious Diseases in the Faroe Islands – Clinical Characteristics and Pathogens (FAPI study)”
Hon hevur verið innskrivað á ph.d.-skúlanum á Klinisk Institut á Syddansk Universitet. Granskingin hevur verið framd á medisinska deplinum á Landssjúkrahúsinum.
Høvuðsvegleiðari hevur verið Shahin Gaïni, serlækni í infektiónsmedisini, yvirlækni á Landssjúkrahúsinum, lektari á Syddansk Universitet og á Fróðskaparsetri Føroya.
Hjávegleiðarar hava verið Court Pedersen, professari í infektiónsmedisini dr.med. á Odense Universitetshospital/Syddansk Universitet og Magnús Gottfredsson, professari í infektiónsmedisini ph.d. á Landspitali Universitetssjúkrahús/Háskóla Islands.
Í metingarnevdini vóru Jan Kristian Damås, ph.d., yvirlækni á Avdeling for infeksjonssykdommer, St. Olavs Hospital, Trondheim og professari á Norwegian University of Science and Technology NTNU
Henrik Nielsen, Dr. Med. og leiðandi yvirlækni á Aalborg Universitetshospital og professari á Aalborg Universiteti.
Thomas Strøm, ph.d. og yvirlækni á Anæstesiologisk-Intensiv Afdeling, Odense Universitetshospital og lektari á Syddansk Universitet. Hann varð formaður.
Verjan gekk sera væl, og í samanumtøkuni segði metingarnevndin seg eisini vera sera nøgda við samlaða avrikið.
Verkætlanin er stuðlað úr Granskingargrunninum. Sí Stuðulsyvirlitið her
Mynd: Eyðfinnur Olsen (c)
kelda: gransking.fo


text:
Føroyska matmentanin er ómetaliga nógv broytt síðstu árini. Vit hava flutt okkum langt burtur frá ta tíðini, tá vit bert ótu turt, ræst ella saltað. Streymurin og stóru matvøruhandlarnir hava havt við sær, at føroyingar hava fingið ágóða av øllum tí sama, sum onnur lond kring okkum hava fingið.
Hóast stóra kollvelting innan matmentan, so hevur tað siðbundna føroyska í stóran mun fylgt okkum gjøgnum broytingarnar, og nógvir føroyingar eta enn nógv av tí, ið verður sett í samband við siðbundnan føroyskan mat. Ein øktur innflutningur av matvørum og stór ávirkan uttanífrá hevur tó elvt til, at vit eta meir skundverar og viðgjørdar vørur enn fyrr. Tó so sær út til at hetta eisini er við at broytast. Modernaði føroyingurin er tilvitaður um góðsku á matinum, hugsar um nærfamleiðslu og er áhugaður í ymisku smakkinum, sum Føroyar hevur at bjóða.
Les eisini Matur er politikkur
Føroyar eru settar á kulinariska heimskortið millum annað av Michelin-matstovuni Koks, sum seinastu árini hevur gjørt allan heimin varugan við dygdargóðskuna hjá matstovuni og rávøruskattakamarið í Føroyum, sum hevur ovurgóða góðsku. Hesar rávørurnar, ið nú verða nýttar av toppkokkum hava altíð ligið í føroysku nattúruni. Fyri á leið eini øld síðani veltu føroyingar eisini gularøtur og annað grønmeti og turkaðu urtir til suppu, og teir hava tí eisini brúkt nakað av tilfeinginum tá, sigur Jóan Pauli Joensen, professari í siðsøgu.
Les alla samrøðuna við Jóan Paula og meir um evnið Føroyski Smakkurin á Temasíðunum í Vikuskiftis Sosialinum, sum er til keyps í sølubúðum kring landið og talgildur her


text:
Leysaløtan - Øll sendingin - 13. mar 2020
Á skránni hesaferð eru coronavirus og fjarorka, sum umhvørvisvinarlig orkuloysn til føroyingar. Tosað verður við:
- Poulu Patursson, granskari og kostráðgevi í heilsuverkinum, um hvussu vit best styrkja immunverjuna.
- Biritu Nolsøe, sum fæst við mindfulness, um amboð vit kunnu brúka í hesu tíð, ið er merkt av angist og stúran.
- Poul Michelsen, sum var við til at stovna Fjarhitafelagið í 80'unum.
- Lis Mortensen, nevndarlim í Brúkarafelagnum Skynsamur Fjarhiti, sum er brúkarafelagið fyri eigarafeløg í Tórshavnar kommunu, ið brúka fjarhita.
- Og Thormann Kruse, sum hevur fingist við grønar orkuloysnir í nógv ár.
----------------------------------------------------------------------------------------------------
Leysaløtan er hvønn fríggjadag kl. 13, endursent á midnátt og leygarmorgun kl. 10
Annika Bolton Mortensen leggur til rættis.
Trýst á pílin omanfyri fyri at hoyra sendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Klæmund Ovason Johannesen situr í sóttarhaldi á Tvøroyri. R7 hevur tosað við Klæmund, og greiðir hann soleiðis frá:
ALS-lógin varð broytt fyri at lofta samfelagnum
Tað gongur væl hjá Rognkelsistøðini í Svínoy
Johnny í Grótinum: Nei, tað er ikki størsti vøksturin higartil!
Bloggari: Eg má viðganga, at eg havi verið eitt sindur niðri í kjallaranum í morgun
Hoyr Helga Abrahamsen syngja Fagra blóma
Føroyar er best í heiminum at kanna fyri korona
Símun Hammer, stjóri hjá VRG: Búskaparligu avleiðingarnar av at Corona
Aksel V. Johannesen: Í hesum døgum er ikki pláss fyri kegli
Støðan í laksaalingini versnar fyri hvønn dag
Eru til reiðar 24/7 - Tað siga Jógvan Pauli í Kongsstovu og Jógvan Mellemgård
Medisin framleiðari hevur tvífaldað prísin fyri møguligum koronaheiligvági
Harald Joensen er nývaldur limur í Føroya Pedagogfelag
Fólk ilskast: Kom nú, Bárður, vit mugu taka atlit til fleiri sjónarmið!
J’accuse
Korona í Noregi: Mannarættur at sleppa í "hyttu" á páskum
Løgmaður og samgonga við hondunum djúpt í lummanun!
Úr Íslandi til Klaksvíkar til 5-ára klassing
Klaksvíkar kommuna: Foreldur frítikin fyri foreldragjaldið
Nú hava 155 føroyingar fingið staðfest smittuna
Kristiliga Tíðindasendingin við Poul Jóhan Djurhuus (94) - 25. mars 2020
Nú hava 115 føroyingar fingið staðfest smittuna
Nú hava 92 føroyingar fingið staðfest smittuna
Petur Hans Dahl, veðurfrøðingur: Veðurvánir fyri hesa vikuna (vika 13)
Samband
Postboks 226
FO-600 Saltangará


text:
Samrøður: Lis Mortensen, Poul Michelsen og Thormann Kruse, um fjarhita sum orkuloysn til føroyingar
- Ljóðbrot úr sendingini "Leysaløtan"
Tosað verður m.a. um hvat fjarhiti er, um fjarhiti er ein grøn orkuloysn til føroyingar, hvørjir trupulleikar fjarhitabrúkarar hava og hvussu Fjarhitafelagið byrjaði og hvar tað er í dag.
Tosað verður við:
- Poul Michelsen, sum var við til at stovna Fjarhitafelagið í 80'unum.
- Lis Mortensen, nevndarlim í Brúkarafelagnum Skynsamur Fjarhiti, sum er brúkarafelagið fyri eigarafeløg í Tórshavnar kommunu, ið brúka fjarhita.
- Og Thormann Kruse, sum hevur fingist við grønar orkuloysnir í nógv ár.
--------------------------------------------
Leysaløtan er hvønn fríggjadag kl. 13, endursent á midnátt og leygarmorgun kl 10.
Annika Bolton Mortensen leggur til rættis.
Trýst á pílin omanfyri fyri at hoyra samrøðuna.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Klæmund Ovason Johannesen situr í sóttarhaldi á Tvøroyri. R7 hevur tosað við Klæmund, og greiðir hann soleiðis frá:
ALS-lógin varð broytt fyri at lofta samfelagnum
Tað gongur væl hjá Rognkelsistøðini í Svínoy
Johnny í Grótinum: Nei, tað er ikki størsti vøksturin higartil!
Bloggari: Eg má viðganga, at eg havi verið eitt sindur niðri í kjallaranum í morgun
Símun Hammer, stjóri hjá VRG: Búskaparligu avleiðingarnar av at Corona
Aksel V. Johannesen: Í hesum døgum er ikki pláss fyri kegli
Støðan í laksaalingini versnar fyri hvønn dag
Medisin framleiðari hevur tvífaldað prísin fyri møguligum koronaheiligvági
Harald Joensen er nývaldur limur í Føroya Pedagogfelag
Fólk ilskast: Kom nú, Bárður, vit mugu taka atlit til fleiri sjónarmið!
Løgmaður og samgonga við hondunum djúpt í lummanun!
Korona í Noregi: Mannarættur at sleppa í "hyttu" á páskum
Klaksvíkar kommuna: Foreldur frítikin fyri foreldragjaldið
Nú hava 155 føroyingar fingið staðfest smittuna
Kristiliga Tíðindasendingin við Poul Jóhan Djurhuus (94) - 25. mars 2020
Nú hava 115 føroyingar fingið staðfest smittuna
Petur Hans Dahl, veðurfrøðingur: Veðurvánir fyri hesa vikuna (vika 13)
Russland sendur hernaðarflogfør við hjálp til Italia
Óviðkomandi uppskot kroyst inn í amerikanska hjálparpakkan
Finn J. Thomsen var deknur í 25 ár
Ruth á sjarmuferð í Kvívík
Landsstýrisfundur á netinum í 3 tímar í dag ( sí myndir )
Nú eru 132 føroyingar smittaðir
Samband
Postboks 226
FO-600 Saltangará


text:
Prát við Sóley Mikkelsen, dagligur leiðari á Skótadeplinum á Selatrað
- Ljóðbrot úr sendingini "Við Sjóvarmálan" nr. 8
Við Sjóvarmálan er annanhvønn mánadag klokkan 13:00, endursent morgunin eftir klokkan 07:30.
Birgir Waag Høgnesen leggur til rættis.
Trýst á pílin omanfyri fyri at hoyra sendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Klæmund Ovason Johannesen situr í sóttarhaldi á Tvøroyri. R7 hevur tosað við Klæmund, og greiðir hann soleiðis frá:
Nógv innan ferðavinnuna fara á heysin
Tað gongur væl hjá Rognkelsistøðini í Svínoy
Støðan í laksaalingini versnar fyri hvønn dag
Hvat við at politikkararnir fara eini 20 prosent niður í løn
KENDUR TRÚBOÐARI 75 - lunnarnir lagdir í samkomuni
Fólk ilskast: Kom nú, Bárður, vit mugu taka atlit til fleiri sjónarmið!
Eg meini huldufólkini eru vaknaði!!
Løgmaður og samgonga við hondunum djúpt í lummanun!
Torbjørn Jacobsen: 3. páskadagur
Borgarstjóri: Sjálvsagt skal løgreglan fáa tey amboð sum krevjast
Kendur miðlamaður: Flaggi fyri teim ið stríðast ...
Dan Reinert Petersen hevur verið deknur í Fuglafjarðar kirkju seinastu árini.
Kristiliga Tíðindasendingin við Poul Jóhan Djurhuus (94) - 25. mars 2020
Korona í Noregi: Mannarættur at sleppa í "hyttu" á páskum
Regin Guttesen úr Italia: Ongin bati at hóma í bræði
Klaksvíkar kommuna: Foreldur frítikin fyri foreldragjaldið
Óviðkomandi uppskot kroyst inn í amerikanska hjálparpakkan
Nú hava 155 føroyingar fingið staðfest smittuna
Ruth á sjarmuferð í Kvívík
Oda Andreasen starvast í ferðavinnuni: Nú mugu tit traðka til, áðrenn alt fer fyri av knóranum!
Landsstýrisfundur á netinum í 3 tímar í dag ( sí myndir )
Bjørg er deknur í Vestmanna kirkju
Petur Hans Dahl, veðurfrøðingur: Veðurvánir fyri hesa vikuna ( vika 14 )
Samband
Postboks 226
FO-600 Saltangará


text:
Meðan myndir av kærleika og gleði fylla handilsvindeygu, sjónvarpslýsingar og vikubløð, finnast tað nógv ung sum eldri í Føroyum, har jólini als ikki eru so full av kærleika og gleði. Stríðið at náa øll síni mál áðrenn árið er liðugt, familjutrupulleikar, sorg, fíggjarligir trupulleikar, rúsdrekkamisnýtsla og veður, ið allatíð er keðiligt og myrkt. Hetta ger tað trupult hjá summum at síggja jólini sum eina gleðiliga hátíð.
Tá ið man allatíð verður mintur á hvussu gleði og kærleiki skal síggja út, so kann mann skjótt føla seg ógvuliga lítlan, tí mann kemur í tankar um væntandi gleðina og kærleikan í sínum egna lívi. Av hesi orsøk kunnu jólini fyri tey, ið stríðast við sorg, hjartasorg, familjukonfliktum, sálarligari sjúku og einsemi, vera ein ógvuliga hørð tíð.
Kenslan av tunglyndi og neiligum huglagi ávirkar nógv ung um jólini, og tað geldur ikki bara tey, ið eru diagnoserað við tunglyndi. Sjálvt um tað ikki eru komin nøkur neyv tøl, ið vísa at tølini av sjálvmorð og tunglyndi vaksa um jólini, so vísa tølini at tað er um várið at flest fólk verða diagnoserað við tunglyndi. Men nógvir ekspertar innan økið siga, at jólatunglyndi er eitt phenomena millum ung. Og sjálvandi eru tað keldur, ið vísa at hetta kann prógvast.
Set realistisk krøv
At ganga runt við vónini at tíni jól skulu vera júst sum tey eru í filmum og lýsingum, gevur einans tað úrslit at tú verður skuffaður. Mann skal serliga ikki seta ov høg krøv til familjuna hjá sær, og heldur ikki vænta at jólini fara at vera lýtaleys um tað er ein “siðvenja” at familjan hevur trupulleikar, tá jólini eru í nánd. Eisini um tú saman við familju tíni akkurát hevur mist onkran, ella tit eru farin í gjøgnum eina harða tíð saman, so ger mann als ikki støðuna betri við at kroysta gleðina úr sær og familjuni.
Tað besta er bert at takksamur fyri tað mann hevur, og ikki hugsa um alt tað mann ikki hevur. Ver glað fyri at tú hevur tvær vikur frí frá skúlanum, ver takksom fyri tey systkini, ið altíð fáa smílið á tær fram, ella bara ver takksom fyri at um eina viku endar 2017, og 2018 verður sett í gongd. At vera nøgdur við tilveruna og góðtaka sína støðu er besti heilivágurin í móti tunglyndi.
Tøm kalendaran
Á jólum merkir mann ofta eitt press á sær, tí mann vil náa øll hesi tingini mann hevur lovað fólki, men í roynd og veru als ikki hevur tíð til. Mann vil til allar jólaveitslur, adventsdøgurðar, hugna við familju og vinfólki, arbeiða og til tær avtalurnar mann hevur gjørt við síni yngru systkin, ið man helst ikki vil bróta. Mann lovar alt møguligt, ið mann als ikki nær, og um mann er kenslusamur, so kann tað enda við lættum tunglyndi, tí man er uppkoyrdur av strongd. Tí er tað týdningarmikið at mann tekur jólini heilt róligt, og ikki lovar seg til ov nógvar avtalur.
Ongantíð gloym tína kropsligu heilsu
Gjøgnum allan veturin og serliga desembermánað, hevur mann allar helst nógv at gera, og mitt í øllum rokanum gloymir mann sína kropsligu heilsu. Vit gloyma eisini at halda okkara gerandisvanar, ið halda okkum í gongd. Tað, ið serliga elvar til stress og tunglyndi, er tá ið kroppur tín ikki fær ordiligan mat. Eisini drekka nógv ung ógvuliga nógv um jólini, og tað ávirkar serliga kroppin, líkasum við timburmonnum og moralskum.
Eitt gott ráð kundi verið at hildið seg frá rúsdrekka, tí um mann í forvegin hevur tað lætt við at føla seg tunglyntan, so ger rúsdrekka bara støðuna verri. Men tey flestu vita, at tey drekka líkamikið hvat, men mann kann altíð drekka við skili.
At enda vil Røddin bara ynskja tykkum øllum eini gleðilig jól. Takið tað bara heilt róligt, og ikki verið skuffað, um alt ikki verður sum tit vónaðu.


text:
At leiða og hava ábyrgd av verkætlanum er ein týðandi partur av arbeiðinum sum leiðari.
Í Føroyum setir áhugafelagið Føroysk Verkætlanarleiðsla (FVL) fokus á verkætlanarleiðslu.
Niðanfyri havi eg savnað ymiskt tilfar um leiðslu við atliti til verkætlanir. Talan er um yvirskipað tilfar um verkætlanarleiðslu og amboð at brúka í verkætlanararbeiði.
Gott tilfar á føroyskum:
Verkætlanarleiðsla í landsfyrisitingini ‒ Leistur og vegleiðing.
Verkætlanarleiðsla í landsfyrisitingini ‒ Innleiðsla til verkætlanarleiðslu og ráð til ovastu leiðslu.
Gott tilfar á donskum:
Vegleiðing til verkætlanarleiðarar
Vegleiðing til avgerðartakarar


text:
Tað er trist at hoyra, hvussu Kringvarpið vinklar hetta, at línuskipini nú eisini hava fingið eitt sindur av makreli í sín part.
Í staðin fyri at lýsa hetta objektivt og frá fleiri síðum, m.a. at greiða frá, hvussu gott hetta er fyri manningina á línuskipunum, har býtisprosentið mær vitandi er 43%, so kom enn einaferð bara ein einsporað og negativ søga um nakrar navnnevndar reiðarar!
Vit onnur síggja upp til hesar útgerðarmenninar og hava virðing fyri teimum.
Hetta eru persónar, sum alt sítt lív í upp- og niðurgangstíðum hava roynt at havt skip siglandi, og sum hava havt dirvi og mót at satsa, og sum við hvørt hava fingið tað at borið til.
Teir tóku um endan, tá ið illa stóð til! Og hesi seinastu árini hevur ligið væl fyri hjá teimum flestu, tíbetur.
Teir hava ikki gjørt tað fyri at ríka seg sjálvar upp, men fyrst og fremst fyri at skapa arbeiðspláss og við einum brennandi ynski um at gera tað liviligt hjá fólki kring um í oyggjunum!
Og ein og hvør, sum bara hyggur rundan um seg, sær úrslitið.
Hann sær øll tey túsundtals arbeiðsplássini, sum eru skapt beinleiðis í fiskivinnuni og avleidd av henni: umborð á skipunum, á øllum teimum ymisku fiskavirkjunum, flaka-, uppisjóvar- og fóðurvirkjum, á skipasmiðjum og sleipistøðum, á trolvirkjum, í stórum og smáum smiðjum, el-virkjum og verkstøðum av øllum handa slag – og hetta smittar so av sær til alt annað virksemi í landinum, timburhandlar, bilhandlar og bilverkstøð, heilsølur, proviant- og matvøruhandlar, klædna- og skógvahandlar o.s.fr., o.s.fr.…. ja, vit kundu hildið leingi á!
Eingin føroyingur er arbeiðsleysur, og skattur og meirvirðsgjald fossa frá øllum hesum túsundtals arbeiðsplássunum inn í lands- og kommunukassarnar, sum síðan kunnu gera íløgur í tunlar, sjúkrahús og skúlar og halda øllum almennum virksemi gangandi!
Hava vit ikki øll fingið part av hesum ríkidøminum?
Eg fegnist um, at línumenn nú eisini fáa ein part av makrelinum!
Tað fer at økja eitt sindur um teirra ársinntøku og bøta um raksturin og kanska at skapa møguleika fyri endurnýggjan hjá fleiri av skipunum!
Tað hevði verið gott!
Hví ikki eisini fortelja ta positivu søguna?
Jógvan á Lakjuni


text:
Varðin Pelagic er eitt nýmótans pelagiskt uppisjóvarvirki.
Varðin Pelagic framleiðir fýra sløg av fiski. Talan er um makrel, sild, svartkjaft og lodnu. Framleiðslan hevur verið ímillum 65.000 og 100.000 tons um árið. Nøgdirnar ávirkast millum annað av, hvussu stórar kvoturnar hava verið.
Veiðitíðin fyri hesi fiskasløgini er vanliga frá august til februar, og tá er sera nógv at gera. Restina av árinum er lítið virksemi á virkinum. Flestu árini hevur makrelur verið umleið helvtin av rávøruni, tínæst sild, svartkjaftur og lodna.
Varðin Pelagic keypir mest inn frá sínum egnu skipum. Tað er eitt sera gott samstarv, sum eisini tryggjar góðskuna. Skipini hava fingið MSC-góðkenning, og hetta hevur nógv at týða í veiðu-, framleiðslu- og søluliðnum. Fiskurin er feskur, í mesta lagi tveir dagar gamal, tá ið hann verður framleiddur. Fiskurin verður beinanvegin køldur niður, og er hitin alla tíðina minus 1,5 grad. Hetta er fyri at tryggja góðskuna.
Framleiðslan á virkinum gongur soleiðis fyri seg, at fiskurin verður pumpaður inn úr tangunum á skipunum í eitt móttøkukar. Har verður fiskurin vigaður og síðani flokkaður í støddir. Fiskurin verður skorin til flak/avhøvdaður ella heilfrystur. Fiskurin verður síðani pakkaður í portiónir, sum í flestu førum eru 12,5 kg. Tað verður síðani fryst, pakkað, sett á plattar og koyrt í goymsluna.
Virkið klárar at framleiða 1.000 tons um samdøgrið.
Tá ið sesongin er, eru umleið 120 fólk knýtt at virkinum.


text:
Vit bjóða ymiskar tænastur, ið kunnu hava tykkara áhuga í samband við uppgávur tygara
Tænastur:
Okkara byggifrøðingur prátar við teg um tínar ætlanir og dreymar.
Er neyðugt við byggiloyvi til smærri verkætlanir, kunnu vit hjálpa tær at gera tilfarið, ið skal til eina umsókn um byggiloyvi. Les meira um byggiloyvi
Er talan um størri verkætlanir, so sum sethúsabygging, bygningar ella annað, kunnu vit innheinta tilboð frá ráðgevarafyritøkum
Tú kanst eisini nýta skipanina Ókeypis –> Stovna og lýs uppgávuna sjálv/ur.
Tórshavnar kommuna hevur avgjørt, at fylgjandi arbeiðir kunnu gerast uttan byggiloyvi, við teimum treytum sum eru nevndar niðanfyri og treytað av:
- at ásetingar í byggisamtyktum verða yvirhildnar
- at ásetingar í skeytinum verða yvirhildnar
- at ásetingar í Bygningskunngerðini (BK17) verða yvirhildnar
Tað er ábyrgdin hjá tí sum byggir at syrgja fyri at yvirhalda allar ásetingar. Eru ivamál ella spurningar, eigur tann sum byggir at venda sær til kommunala byggimyndugleikan.
Yvirlit yvir arbeiðir sum ikki krevur byggiloyvi
Smáir bygningar upp til 10 fermetrar sum ikki eru upphitaðir, sum t.d. úthús, drívhús, hjallar og líknandi, treytað av:
- at tað í mesta lagi eru 2 stk. tílíkir bygningar á matrikklinum
- at frástøðan til aðrar bygningar á sama matrikli skal í minsta lagi vera 2,5 m (BK17 2.2.3.5)
- at frástøðan til mark er minst 1 m
- at hædd á útveggum ella tekju yvir planeringshædd kann í mesta lagi vera 2,5 m (BK17 2.2.3.5)
Broyting av innrætting í sethúsum, tvíhúsum og líknandi, treytað av:
- at vatn og kloakk ikki er partur av broytingini
- at brunakrøvini verða yvirhildin (BK17 kap. 5)
- at hetta ikki ávirkar berandi konstruktiónirnar (BK17 kap.)
Svalar upp til 5 fermetra vídd, treytað av:
- at svalin er 2,5 m frá marki (BK17 kap.)
Útskiftan av taki og útveggjaklæðing, treytað av:
- at orkuparturin í BK17 verður yvirhildin (BK17 kap. 7.4.2)
Útskiftan av vindeygum, úthurðum, portrum v.m., treytað av:
- at orkuparturin í BK17 verður yvirhildin (BK17 kap. 7.4.2)
- at kravið um bjargingarop (BO) verða yvirhildin (BK17 kap. 5)
Smáar antennur og parabolar upp til 1 m í diametur
Garðar við hædd upp til í mesta lagi 1,5m, íroknað rekkverk
Hátún, lehegn, heitir pottar og líknandi
Brenniovnar, treytað av:
- at Sløkkiliðið skal sýna brenniovnin áðrenn hann verður tikin í brúk.
Niðurtøka av bygging minni enn 50 fermetrum, treytað av:
- at vegleiðingin um niðurtøku av bygging á heimasíðuni hjá kommununi verður yvirhildin.
Projektir sum hesi niðanfyri, krevja byggiloyvi:
-
Óupphitaðir bygningar s.s. Bilhús, bilskýli, úthús, skúrar, hjallar, garðsstova
-
Umbygging, viðlikahald og útskifting
-
Broytt nýtsla og afturatbygging
-
Sethús
-
Størri bygningar
Tilfar, ið er kravt saman við umsóknini kann verða hetta:
-
Frágreiðing um hvat arbeiðið umfatar
-
Tekningar
-
Støðumynd
-
Flatmyndir
-
Síðumyndir við lendirviðurskiftum
-
Tvørskurður við tilfarsfrágreiðing
-
Kloakkætlan
-
Brunaætlan
-
Sermyndir um neyðugt
-
-
Útrokningar samb. BK17 ella byggisamtykt (Orkukarm, u-virðir, linjumissur og hitamissur. Byggi- og nýtlustig. Statiskar útrokningar kunnu krevjast.)
-
Lýsing av brunavirðurskiftum samb. BK17 (sí “BRUNAVIÐURSKIFTI”)
Ynskir tú hjálp til eina umsókn um byggiloyvi? So ert tú vælkomin, at seta teg í samband við okkum
Teldupostur: info@veita.fo
TEL: +298 554400 – +298 554410
Tænastur
Bronsu
- Vit hyggja at tilfarinum, tú hevur sent okkum í samband við uppgávuna
- Byggifrøðingur setur seg í samband við teg umvegis telefon, og ger eina góða uppgávulýsing til tína uppgávu
- Vit leggja uppgávuna á Veita, soleiðis veitarar kunnu geva tær tilboð.
Silvur
- Vit hyggja at tilfarinum, tú hevur sent okkum í samband við uppgávuna
- Byggifrøðingur kemur á gátt til eitt prát um tínar ætlanir og dreymar
- Vit gera eina góða uppgávulýsing til tína uppgávu
- Vit leggja uppgávuna á Veita, soleiðis veitarar kunnu geva tær tilboð.
Gull
- Vit hyggja at tilfarinum, tú hevur sent okkum í samband við uppgávuna
- Okkara byggifrøðingur kemur á gátt til eitt prát um tínar ætlanir og dreymar
- Vit gera eina góða uppgávulýsing til tína uppgávu
- Vit hava ein ástaðarfund við fyritøkurnar um neyðugt
- Vit tryggja tær tvey tilboð
Platin
- Vit útvega tær eina kostnaðarmeting
- Vit hyggja at tilfarinum, tú hevur sent okkum í samband við uppgávuna
- Okkara byggifrøðingur kemur á gátt til eitt prát um tínar ætlanir og dreymar
- Vit gera eina góða uppgávulýsing til tína uppgávu
- Vit hava ein ástaðarfund við fyritøkurnar um neyðugt
- Vit tryggja tær tvey tilboð
- *Vit geva tær ein sáttmála, at útfylla sum er millum teg og fyritøkuna.
*Endamálið við sáttmálanum er at geva tær og fyritøkuni høvi til at gjøgnumganga uppgávuna fyri síðan at gera eina skrivliga avtalu. Ein gjøgnumgongd av uppgávuni, saman við tí skrivligu avtaluni, er við til at betra um møguleikarnar fyri at arbeiðsgongdin og tað endaliga úrslitið verða nøktandi fyri báðar partar
Orkulán
Umsókn um orkulán, Lønsemisútrokningar
- Prísur úr 1.390 Kr. fyri eitt átak, 350 kr fyri fleiri. átøk.
- Eru húsini ótøtt og brúka lutfalsliga nógva orku, ber ofta til at endurbjálva o.a., uttan
at gjalda meira til fastar útreiðslur hvønn mánað. Hetta kemst av at sparingin, í
nógvum førum, er so mikið høg, at pengarnir kunnu brúkast til at rinda til eitt orkulán
– ístaðin fyri til orku. Vilt tú vita hvussu væl ein umvæling kann løna seg fíggjarliga,
kanst tú bíleggja eina lønsemisútrokning.
( :: vit gera eitt yvirlit yvir tilfar sum vit mugu hava sendandi, áðrenn vit taka eina uppgávu inn. Um
okkurt manglar, t.d. tekningar/skitsur, konstruktiónslýsingar ella berokningar av U-virðum, bjóða vit
okkum at gera tað fyri nærri upplýsta upphædd).
Kanning
Eftir vitjanina ert tú betur før/ur fyri at taka støðu til hvussu tú vilt raðfesta møguligar
ábøtur á húsini.
Prísur úr 1.390 Kr.
Tú fært vitjan av einum byggiserfrøðingi við drúgvum royndum og dagførdum útbúgvingum innan
byggi- og orkutøkni, fuktviðurskiftum og inniklima.
- Serfrøðingurin vitjar í uml. 1 tíma og kannar húsini frá kjallara til loft, saman við tær og møguliga
øðrum tú ynskir skulu vera til staðar, við atliti til byggihátt og orkunýtslu, umframt møguligar
(brá)neyðugar ábøtur. Kunnað verður um mynduleikakrøv samb. bygningskunngerðini BK17.
- Hevur tú ávísar trupulleikar ella ivamál, kann serfrøðingurin laga vitjanina til, so hon í størri mun,
snýr seg um aktuellu støðuna tú stendur í. Serfrøðingurin kann t.d. taka fuktroyndir og innleiðandi
sopparoyndir, um tú hevur illgruna um sopp.
- Alt samskifti er munnligt, men skrivlig frágreiðing kann bíleggjast fyri aðrar 1390 kr. v/mvg.
Talan er um eina kanning, sum oftast skapar fleirfalda virði, í mun til hvat kanningin
kostar. Tú fært nógv at vita um hvussu tú sleppur undan at taka skeivar avgerðir frá
byrjan og fært samstundis eina góða ábending um møguligar orkusparingar, sum
kunnu vera við til rinda fyri íløgur í húsini.
Gevið gætur: Vit ynskja at hjálpa øllum!
Dugir tú illa við teldum og internetinum? Vælkomin at ringja +298 55 44 00, so kunnu vit práta um tín tørv.


text:
Stórur floti á Sandsvatni í dag
Tað var síðsta summar, at Poul á Klettum útvegaði sær 20 kajakkir, at rógva við á Sandsvatni.
Langt var liðið á summari áðrenn tær komu, so tað bleiv ikki til tað nógva virksemi í fjør.
Undirtøkan í ár hevur verið heilt hampulig. Serliga eru tað ferðafólk, ið vitja oynna, sum hava hug at royna seg í kajakk á Sandsvatni.
Tá vit komu framvið í dag var Petur Allan í ferð við at senda dagsins triðja bólk avstað - við grundigari trygdarvegleiðing. Hetta var eisini størsti bólkurin í dag - 10 kajakkir.
Petur Allan sigur, at hesar kajakkirnar eru styttri og breiðari enn hav-kajakkirnar, og tær kajakkirnar, ið verða brúktar til kappróður. Tær eru bygdar til fólk, sum ikki eru royndir kajakk-rógvarar og enn er ongin, sum hevur leigað kajakk á Sandsvatni, koppaður, leggur hann afturat.
Kajakkirnar kunnu leigast her.


text:
Býráðsfundur 28. september 2006
1.
J. nr. L 26c - 05/00037
Eykajáttan í sambandi við umbygging av skervhúsinum á Lambareiði til Ambulansatænastuna.
-Fíggjarnevndin mælir til at býráðið játtar 760.000,00 kr til nýgerð/umvæling av hølum til Ambulansatænastuna.
-Býráðið hevur á fundi 31/08-2006 samtykt at taka undir Fíggjarnevndini.
-Býráðið hevur á fundi 28/09-2006 samtykt eykajáttanina við 2. viðgerð.
2.
J. nr. 132 – 05/00074
Val av umboði í stýringsbólkin fyri bygging av Runavíkar skúla, ístaðin fyri Rodmund Nielsen.
-Mentanarnevndin hevur á fundi 18/09-2006 mælt til at velja Hans Petur Ellingsgaard til nýggjan formann í stýringsbólkinum.
-Býráðið hevur á fundi 28/09-2006 samtykt at taka undir við Mentanarnevndini.
3.
J. nr. 243 - 04/00460
Innandura fótbóltshøll í Skálafirði – skriv frá Fótbóltssambandinum um broyttu viðurskiftini nú onkur kommuna hevur boða frá, at tær ikki verða við í ætlanini í Skálafirði.
-Býráðið hevur á fundi 28/09-2006 samtykt at beina málið í Mentanarnevndini til viðgerðar.
4.
J. nr. 352-05/00240
Umsóknir um barnaansingarpláss.
48 børn eru á bíðilista til barnaansing. Harav eru 38 børn í vøggustovualdri og 18 Børn í barnagarðsaldri.
-Sosiala nevnd hevur á fundi 19/9-2006 viðgjørt málið og ásannar at tørvurin á ansingarplássum er stórur og at tørvur er á fleiri ansingarplássum á eystara armi.
-Býráðið hevur á fundi 28/09-2006 samtykt at beina málið í Sosialu nevnd at koma við tilmæli um loysn til komandi býráðsfund.
5.
J. nr. 130 – 06/00800
Áseting av grundstykkjaprísi
-Fíggjarnevndin hevur á fundi 21/09-2006 mælt til at hækka grundstykkjaprísirnar við 30% úr kr. 180,00 til 235,00 kr. pr. m2 fyri miðstaðarøkið (Runavík, Saltangará og Glyvrar) og úr 90,00 til 120,00 kr. pr. m2 bygdirnar.
-Býráðið hevur á fundi 28/09-2006 samtykt at taka undir við Fíggjarnevndini.
6.
J. nr. 521 – 06/00787
Bakkafrost søkir í skrivi df. 13/09-06 um principielt byggiloyvi til ein tilbygning í 2 byggistigum, norður úr verandi virkisbygningi hjá Bakkafrost í alt uml. 1.900 m2, sum førir við sær at eina grótfylla uml. 3.000 m2 sum má gerast undir tilbygninginum við tilkoyring við trailara til bygningin.
-Havnarnevndin hevur á fundi 25/09-2006 mælt til ganga umsøknini á møti og mælir til at leggja málið fyri býráðið til principiella avgerð.
-Býráðið hevur á fundi 28/09-2006 samtykt at taka undir við Havnarnevndini.
7.
J. nr. 352 – 06/00536
Uppskot til leigusáttmála millum KFUM-skótarnir og Runavíkar kommunu um leigu av hølum til frítíðaransing.
-Fíggjarnevndin hevur á fundi 21/09-2006 gjøgnumgingið uppskotið til leigusáttmála.
-Býráðið hevur á fundi 28/09-2006 samtykt at taka undir við uppskotinum til leigusáttmála.
8.
J. nr. 050 – 06/00599
Bumbuskýli (krígsminni) við Runavíkar skúla.
Ummæli frá Teknisku Deild:
Við tí í huga, at nokk eingi krígsminnir eru varðveitt í kommununi, sum kann lýsa hetta tíðarskeið, mælir Tekn. deild til at bumbuskýlið verður varðveitt, antin við at tað verður innarbeitt í skúlaprojektið, ella verður flutt í annað stað.
-Byggi- og býarskipanarnevndin hevur á fundi 23/08-2006 mælt til at varðveita “bumbuskýlið” um hetta ikki stendur í vegin fyri skúlabyggingini og taka málið upp av nýggjum við kostnaðarmeting.
-Mentunarnevndin hevur á fundi 18/09-2006 samtykt at heita á arkitektin um at lýsa málið nærri við uppskoti sum vísir hvussu økið kundi sæð út um skýlið verður standandi.
-Býráðið hevur á fundi 28/09-2006 samtykt at taka “bumbuskýli” niður tí tað stendur í vegin fyri skúlabyggingini.
9.
J. nr. 102 – 06/00662
Fíggjarætlanin hjá Runavíkar kommunu fyri 2007.
-Býráðið hevur á fundi 28/09-2006 havt 1. viðgerð av fíggjarætlanini fyri 2007.


text:
Reyði Krossur Føroya
Við sjálvbodnari orku tálmar og bøtur Reyði Krossur Føroya um menniskjaliga neyð, líðing og mismun. Reyði Krossur er heimsins størsti hjálparfelagsskapur. Vit hjálpa í gerandisdegnum og tá stór vanlukka er. Frá fyrstahjálparkassanum í bilinum til kríggj hinumegin jørðina. Vit leggja dent á alheims hjálpararbeiði okkara og sosialu íløgu okkara í Føroyum. Vit eyðmerkja tey, ið eru mest viðkvom og tryggja at virki okkara er miðvíst teimum.
Yvirlit yvir bingjur, handlar og sølur hjá Reyða Krossi Føroya
Hjálpararbeiði
Við Reyða Kross Vitjunartænastuni og Reyða Kross Klædnahjálpini inna vit sosialt og psykososialt arbeiði í Føroyum, eins og vit stuðla og hjálpa øðrum felagsskapum og stovnum, ið arbeiða innan sosiala øki í Føroyum. Reyða Kross Samarittarnir og Reyða Kross Fyrstahjálpin arbeiða fyri at økja um tryggleikan í samfelagnum. Eisini tilnevna vit á hvørjum ári ‘Ársins Fyrstahjálpara’ fyri at varpa ljós á týdningin av at duga fyrstuhjálp og eggja fólk at læra seg fyrstuhjálp, so fleiri lív kunnu bjargast. Nógv vitjaða og brúkta Reyða Kross Bókasølan er í Vágsbotni í Havn. Umframt hana hava vit Reyða Kross Endurnýtsluhandlar, ið selja klæðir og lutir – yveir handlar eru í Havn, ein er á Bryggjubakka og ein í Stiðjagøtu 6, og so er ein handil í Vági.


text:
Canazei
Býurin Canazei bjóðar alt, ið Italia er eyðkent fyri. Tað hugnaliga og friðarliga umhvørvi, og so sjálvandi eisini tann fantastiska matin. Tað er tó altíð lív í tá afterski er á skránni, og hetta speglast nógv aftur í náttarlívinum.
Skíðøkið í Canazei er eitt tað størsta í heiminum, og skíðbreytirnar eru nógvar og ymiskar. Tí er tað altíð ein skíðbreyt ið passar til tín.
Flogið verður til Keypmannahavn og víðari við Højmark Rejser beinleiðis til Eysturríkis.
Send okkum tín fyrispurning á booking@62n.fo, ring á tel. 34 00 00 ella støkk inn á gólvið, vit hjálpa fegin.


text:
Við Living pakkanum frá Danfoss stýrir tú hitanum í øllum húsinum umvegis WIFI.
Skipanin er sera løtt at brúka, og tú kanst innstilla hitan eftir tørvinum og døgnrútmuni hjá tíni familju. Eru tit serliga køld ein vetrardag, kunnu tit at skrúva hitan upp í húsinum umvegis eina app til fartelefonina, soleiðis at húsini longu er heit, tá tit koma til hús.
Les meira um Living frá Danfoss her
Vitja okkara handil í Stiðjagøta 2 í Havn, ella ring 350300 fyri at frætta meira um Living frá Danfoss og aðrar orkusparandi loysnir.


text:
Kári á Rógvi
undir Kongavarða 39, 2. hm, FO-160 Argir, Faroe Islands
t-postur privat: kari_law@post.olivant.fo
t-postur á Setrinum: kariar@setur.fo
Lógkønur óðalsmaður.
Giftur Jóhannu og pápi Braga, Brestis og Bryndisar.
Røkt ymisk størv, harímillum verið:
Postdrongur
Grundlógarskrivari
Advokatfulltrúi
Sjálvstøðugur vinnurekandi
Tímalærari og fyrilestrarhaldari (boðið mær hava m.o. Háskóli Íslands, Háskólinn í Akureyri, Fróðskaparsetur, Oslo Universitet og Københavns Universitet)
Sitið í ymsum álitissessum, teirra millum:
Formaður í Fasta Gerðarrætti (2006-)
Forseti í felagnum Føroysk Jura Lesandi (nú heiðurslimur)
Hagaformaður Úti í Haga á Bjørgum (í hagastýrinum í 16 ár)
Formaður í Føroya Óðalsfelag (u.l. 2002 til 2007)
Næstformaður í Stjórnarskipanarnevndini
Formaður í Javnstøðunevndini (2006 til 2008)
Formaður í Orðabókagrunninum (í 8 ár)
Nevndarlimur í Norrøna Felagnum (í 4 ár)
Formaður í næmingaráðnum í Hoydølum (1990)
Løgtingi (2008-2011)


text:
Soleiðis keypir tú
Kundar, ið ikki hava gjaldsavtalu við Landsverk, rinda fyri vøruna, áðrenn hon verður heintað. Um tað er fyrstu ferð, tú keypir frá Landsverki, er neyðugt at stovna eitt kundanummar. Hetta verður gjørt við at at seta teg í samband við Stjórnardeildina ella fíggjareindina á Landsverki, tel. 290 825 ella 20 25 30.
Tá kundanummarið er stovnað, kann peningurin flytast beinleiðis á kontu hjá Landsverki í peningastovnunum. Kundanummar skal viðmerkjast í samband við flytingina.
Um tú keypir í Hundsarabotni ber til at gjalda á staðnum við gjaldskorti, tó bert við Visa/DK korti og ikki Master Card ella øðrum líknandi gjaldskorti.
Keyparin skipar sjálvur fyri flutningi. Um onnur enn keyparin heinta tilfarið skulu tey upplýsa kundanummarið hjá keypara. Hetta lættir munandi um avgreiðsluna.
Upplatingartíðir
Hundsarabotnur, Hústoft og Sund:
Kl. 8.00–12.15 og frá kl. 12.45-16.00.
Porkeri:
Kl. 8.00-12.00 og frá kl. 13.00-16.00.
Samband: gbporkeri@gmail.com
Á Sandi er tó bert opið eftir avtalu. Til ber at avtala tíð við at ringja á tel. 290 910.
Er tørvur á asfalti uttan fyri vanliga arbeiðstíð, verður tú vinarliga biðin um at avtala hetta við asfaltverkið í góðari tíð tel. 20 25 30.
Stongt er í samband við summarfrítíð og um jóltíðir. Lýst verður við tíðarskeiðinum nakrar vikur frammanundan her á heimasíðuni. Harumframt kann vera stongt orsakað av ringum veðri.
Kreditkeyp
Almennir stovnar, kommunur og arbeiðstakarar kunnu gera kreditavtalu við Landsverk undir ávísum treytum. Les meira um treytirnar her: debitorpolitikkur ella heinta ein kredittavtaluseðil her: kredittavtaluseðil
Hevur tú spurningar í sambandi við keyp av tilfari, ert tú vælkomin at seta teg í samband við Landsverk, tel. 290 825 ella 20 25 30.
Bankar
Grót og skervur
Grót og skervur eru til sølu á verkunum hjá Landsverki í Hundsarabotni, Hústoft, Porkeri og á Sandi. Útboðið á teimum ymsu støðunum sæst í vøruskránni. Legg til merkis at vøruúrvalið er ikki eins á øllum sølustøðum.
Asfalt
Asfalt verður framleitt og útvega á asfaltverkunum í Hundsarabotni og á Sundi. Møguleiki er tó at keypa kalt asfalt (oljugrús) í grótbrotinum í Porkeri eisini.
Leggið til merkis, at tað ber ikki til at keypa heitt asfalt undir 5 tons selt, tí hetta gongur út yvir góðskuna. Fyri at kunna taka atlit at framleiðsluni er ynskiligt við bílegging í seinasta lagi dagin fyri. Kalt asfalt (oljugrús) kann tó heintast uttan bílegging.
Árstíðarískoyti
Í tíðarskeiðinum 1. des til 31. mars verður eitt ískoyti á 65,- krónur pr. tons, uttan MVG, lagt afturat vanliga prísinum.
Bílegging
Bílegg asfalt við at ringja tel. 20 25 30.
Avsláttur
Størri nøgdir av asfalti, sum verða bílagdar í góðari tíð, fáa avsláttur. Støddin av avsláttrinum veksur við nøgdini, sum víst á talvuni niðanfyri.
Treytirnar fyri avsláttri:
- Bíleggingin verður gjørd í arbeiðstíð, seinast 2 dagar innan veiting
- Bíløgd vøra verður heintað


text:
25. Apr 2010
Í samband við world MS day, er ein stuttfilmur framleiddur um fólk við MS. Trýst á mynd niðanfyri, fyri at síggja hann á YouTube: ...
19. Feb 2010
Ársaðalfundur felagsins verður í Skúlanum á Trøðni, sunnudagin tann 21. mars 2010 kl. 15.00. Sí skránna fyri dagin og tilmeldingarfreist: Skrá sambært viðtøkunum: Val av fundarleiðara ...
30. Nov 2009
Sunnudagin 29. novembur vóru vit samlaði til jólahugna hjá Sclerosufelagnum. Vit vóru yvir 90 fólk tilsamans, so tað var ordiliga hugnaligt. Vit hugnaðu okkum við práti, rísalamande, smákøkum o.ø. Spennandi var at vita hvør fór at fáa mandlugávurnar :) Síðani var...
23. Nov 2009
Sunnudagin 29. novembur kl. 15.00 bjóða vit til jólahugna í skúlanum á Trøðni. Vit fara m.a. at hugna okkum við práti, jólagóðgæti, einum góðum drekkamunni og syngja kendar jólasálmar. Ymiskt undirhald verður og eisini vænta vit, at jólamaðurin finnur...


text:
Argja skúli
Olaf Sverri Petersen, ið varð føddur í Saltnesi í 1902, var fyrsti lærari í Argja skúla. Hann tók við hesum starvi á heysti í 1952. Áðrenn skúlin varð bygdur á Argjum, gingu argjabørn í skúla heimi í Havn.
Skúlin varð vígdur sunnudagin 5. oktobur í 1952. Olaf flutti inn í nýggja íbúð, sum var áføst við skúlan og bert ein skúlastova var gjørd. Skúlastovan var mett at rúma 36 næmingum. 18 trýmansborð við stólum, 9 borð til tey yngru og 9 borð til tey eldru. Eisini var eitt læraraborð við stóli og ein heimagjørd veggjatalva í skúlastovuni. Einki annað var inni í stovuni, ikki so mikið sum eitt bókaskáp ella bókareol.
Á einum fundi 2. oktobur í 1952, har skúlanevndin, lærarin og sóknarstýrið vóru hjástødd, varð avgjørt, at skúlin skuldi skipast sum ein bygdarskúli eftir tágaldandi bygdaskúlalóg. Skúlaárið byrjaði 16. septembur og endaði 15. juli. Viðtikið varð at hava skúlagongd hvønn dag við tveimum flokkum, 36 tímar um vikuna á 50 min, hin eldri 24 tímar og hin yngri 12 tímar. Tímatalvan fyri eldra flokkin var henda: rokning 5 tímar, føroyskt 5 tímar, danskt 5 tímar, kristini 3 tímar, søga 2 tímar, landalæra 2 tímar, fagurskrift 1 tíma og 1 felagstíma við yngra flokkinum.
Mánadagin 6. oktobur 1952 vóru boð send, at børnini skuldu innskrivast. 51 børn vórðu innskrivaði. Hetta metti lærarin at vera so torført at skipa í tveir flokkar, at hann søkti skúlamynduleikarnar um loyvi frá 1/1/1953, at býta í tríggjar flokkar soleiðis, at 3. flokkur var í skúla mána-, miku- og fríggjadag og 2. og 1. flokkur í skúla týs-, hós- og leygardag. tímatalvan segði 18 tímar til hvønn flokk, umframt at felagstímar vóru fleiri. Kjallararúmið skuldi nýtast til skúlastovu og fekk fyribils góðkenning í 2 ár, men var kortini nýtt í 14 ár. Vikarur varð seturr f´ra 1. januar 1956, og annað læraraembætið lýst leyst. Fyrst tá var varð skúlin skipaður sum vanligur skúli á bygd við tveimum lærarum. Børnini gingu í skúla hvønn dag og vóru býtt í 4 flokkar. Ásmund V. Johannesen arbeiddi á skúlanum til 1. oktobur 1964, tá hann fór niðan í stundentaskúlan at arbeiða. Henry Debes Joensen var settur sum lærari 1. august 1965.
Frá 1. august í 1962 kom ein nýggj føroysk skúlalóg í gildi fyri bygdaskipaðar skúlar. Hetta innibar, at børn úr 12 ára aldri skuldu flytast til teir størru skúlarnar. Argja skúli misti av hesum 2 teir elstu árgangirnar til Havnar. Barnatalið kom niður á 50 børn.
Barnatalið var støðugt veksandi á Argjum og tí varð skúlin bygdur størri. Byggifelagið Lamhauge & Waagstein fingu arbeiðið at gera og stóð hetta liðugt á Vári í 1971. Skúlin hevði nú 5 rúmligari skúlastovur og eitt rúm til serundirvísing. Skúlastovan í kjallaranum í gamla skúla var innrættað til lærarastovu, køk, skrivstovu til fyrstalærara og vesi til lærarafólki. í 1972 vóru 88 skúlabørn og 5 lærarar við skúlan.
More to come...


text:
Innanhýsis skeið
Innanhýsis skeið verða skipað í tøttum samstarvi við kundan. Fyrimunir við innanhýsis skeiðum eru m.a.:
- Undirvísingin er tillagað tørvin hjá luttakarunum, stovninum ella fyritøkuni
- Uppgávur og dømi frá gerandisdegnum verða nýtt
- Luttakararnir koma at kenna hvønn annan betur
- Innanhýsis skeið eru bíligari fyri hvønn luttakara
Ráðgeving
Skeiðsdepilin - handilsliga økið, bjóðar ráðgeving innan tænastu og kundarøkt. Setið tykkum í samband við Randi Røsvik við at skriva ein t-post til rr@sd.fo ella ring á tel. 31 88 13.
TILVÍSINGARLISTI
Søla og Tænasta - Góð tænasta gevur økta sølu
Skemman og BR-Leikur
Frants Restorff's bakarí
Tórshavnar Skipasmiðja
Fyrilestrar um tænastu, serliga telefontænastu
Tórshavnar Kommuna
Landsverk
Landssjúkrahúsið
Fyrisitingarlógin/Málvsviðgerð oa.
SSL
Málskeið
Føroyskt, mállæra og rættskr.
ALS
Føroya Lívstrygging
EIK Banki
Føroya Tele
Tórshavnar Kommuna
Føroyskt fyri norðurlendingar
Færøernes Kommando
AutoCAD grundskeið
ALS
Business English
Postverk Føroya
EIK
Heilsufrøðiliga Starvsstovan
Lær at gera góðar framløgur
Virkisbúskapur B- og C stig
Føroya Gjaldstova
Blindskrift
ALS
Merkantila økið
Komandi skeið
-
TEMADAGUR - KOMMUNOM-ÚTBÚGVINGIN - MÁLSVIÐGERÐARMODULIÐ21. FEBRUAR 2020
-
Lær teg føroyskt til lítar11.02.2020 - 24.03.2020
-
Grundleggjandi prosjektleiðaraskeið13.02.2020 - 19.05.2020
-
Fyrisitingarlógin/Málsviðgerð o.a.22.04.20 - 23.04.20
-
Alment innlit05.05.2020
-
Grundskeið í sveising25.05.2020 - 29.05.2020
Fá tíðindabrøv
Ynskir tú at fáa kunning tá nýggj skeið eru á skránni og annað líknandi, so kanst tú skriva teg upp til at móttaka tíðindabrøv frá okkum niðanfyri
Tíðindi
TEMADAGUR 21. FEB. 2020 - KOMMUNOM-ÚTBÚGVINGIN OG MÁLSVIÐGERÐARMODULIÐ 21-Feb-2020
TEMADAGUR 21. FEB. - KOMMUNOM-ÚTBÚGVINGIN - MÁLSVIÐGERÐARMODULIÐ Skeiðsdepilin ætl...
ENDURNÝGGJAN AV SVEISISERTIFIKAT 01-Jan-2020
Endurnýggjan av sveisisertifikat verður gjørd eftir avtalu og í samstarvi við Norsk Veritas. Luttakaragjaldið er ...
INNANHÝSIS LEIÐSLUMENNINGARTILGONGD 01-Jan-2020
Innanhýsis Leiðslumenningartilgongd Okkara kundar leggja alsamt meira dent á at fáa eina tænastu, ið er sett s...
Luttakandi siga
Um Prosjektleiðaraskeiðið
Skeiðið í projektleiðslu er heilt vist besta skeiðið eg havi verið á í mínum virkna abeiðslívi, ikki minst at takka frálíku skeiðshaldarunum fyri.
Skeiðið gevur innlit í týdningarmiklar mannagongdir, metodir og vegleiðingar fyri at fáa projektið at eydnast, og ikki minst fellur, ið kunnu forkoma projektinum.
Um Skeiðsdepilin
Skeiðsdepilin arbeiðir við eftir- og víðariútbúgving á Glasi í Tórshavn. Vit vilja geva tær neyðuga førleikan at fremja tey verk, sum tú hevur sett tær fyri.Les meira


text:
Snjóugla
Snjóuglan (frøðiheiti - Bubo scandiacus, Nyctea scandiaca) er næstan so stór sum ein gás. Tær ungu eru gráflekkutar; sum tær eldast, lýsna tær, og gamlir steggjar eru næstan snjóhvítir. Hon eigur norðast í kuldanum, Grønlandi, Russlandi (Siberia) og nógvum Íshavsoyggjum. Norðarlaga í Noregi eigur hon uppi á fjøllunum. Um veturin kemur hon oman í dalarnar, og stundum flytur hon seg nakað suður, hendir seg til Føroyar.
Hon er grammari enn hinar uglurnar; rýpur og entur tekur hon, eisini fisk, og hendir seg haru. Stór og sterk, sum hon er, tykist hon ikki at ræðast fyri nøkrum. Tá ið tað ræður um at verja ungarnar, fírir hon ikki fyri fólki; særd snjóugla brennir á bæði menn og hundar og klórar og bítur, so tað munar.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Dagsins kalendaragáva er ein nýggjasta lýsingarátakið, ið stuttligasti núlivandi føroyingur Jákup Veyhe hevur gjørt. Tað er fyri frálíka umhvørvisátakið “Ert tú til green”, ið skipar fyri konsert við Orka, Gretu og Teiti leygarkvøldið í Tórsgøtu.
Tveir teir fyrstu lýsingarfilmarnir fyri “Ert tú til green” eru lagdir á netið og síggjast her.
Góðu fittu Nudlalesarar
Nú í jólamánaðinum, er ein jólakalendari er á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 19 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist ein góður jólamánaði.
Jólanissi


text:
Les fyrra partin av greinini her
Ein blond træbulur
Tað er fleiri ferðir komið fram í samrøðum, at kinesarar halda meg vera blond. Í Føroyum hevði eg ongantíð verið kallað blond – kanska meira ’liposteifarvað’ ella okkurt í ætt við karamell. Í Kina og á kinesiskum havi eg kanska blond hár, hóast liturin á mínum høvdi eftir mínum tykki meira minnir um tann á einum træbuli enn á eini pastaskrúvu.
Í vesturheiminum tykist tað, sum vit ofta halda okkara hugsanarhættir vera universalar – summi meir enn onnur, sjálvandi, (bretar í útlondum tykjast ofta hava næstan imperialistiskan hugsanarhátt, tá tingini ikki verða gjørd júst sum heima í Bretlandi). Blond hár er sovorðið sum Eivør, Jessica Simpson og Marilyn Monroe hava, men er hetta veruliga einasta rætta fatanin av, hvat tað er at vera blond? Er veruleikin ikki subjektivur, relativur og í hesum førinum málrelateraður?
Tó eri eg kanska í mun til øll tey svørtu litbrøgdini á høvdunum á kinesarunum blond, og kanska kinesiska fatanin av, hvat blond er, er breiðari enn okkara. Hárlitir sum mín eru kanska so fremmandir fyri teimum, at kinesiskt bert hevur eitt orð fyri nakað, sum fyri okkum er meira fjølbroytt og alt hár, sum ikki er svart ella næstan svart, í Kina sostatt er blond. Jamen so eri eg blond í Kina, meðni.
Pinnabein
Men ikki alt verður ‘lost in translation’ hóast alt. Nakað, sum bæði evropeiskar- og kinesiskar gentur hava til felags, eru idealini um, at vit skulu vera eins klænar og modellirnar á forsíðunum á mótabløðum. Tó merkir tað at vera klænur ikki heilt tað sama í Kina og í Evropa. Eg veit ikki hvussu, men tað kemur meir enn so fyri, at kinesiskar gentur síggja út, sum tær hava tikið pinnarnar av borðunum og koyrt teir millum niðurdeilin og skógvarnar – so klænir eru leggirnir. Gentur, sum í Evropa høvdu verið klænar, vera næstan sæddar sum feitar, men tað er slett ikki altíð so galið, tí so halda nógvir kinesiskir dreingir okkum eisini vera feitar, og vit fáa frið frá teimum á barrunum.
Høvdu vit verið nóg klænar at sloppið ígjøgnum nálareygað, høvdu vit nokk verið ov ‘besverligar’ at fingist við allíkavæl, tí vit hava so nógvar meiningar og tosa so nógv, at tað næstan ræðir teir – ella tað siga kinesisku genturnar í øllum førum – og tað tykist vera okkurt um tað, tí ógvuliga fáar vesturlendskar kvinnur hava kinesiskar sjeikar ella menn, meðan tað er heilt vanligt at síggja ein hvítan mann undir liðini á eini kinesiskari kvinnu.
Hetta er bara sovrið, sum eg havi hoyrt og eygleitt, og allarhelst ikki allur veruleikin. Eg møtti so seint sum seinasta vikuskifti fyri fyrstu ferð eini vesturlendskari kvinnu, sum átti børn saman við einum kinesiskum manni, og nógvar kinesiskar gentur eru eisini sunnar og ikki við at brotna um hvørki miðju ella bein.
Kinesiskt kynshár
Umframt vesturlendskar kvinnur, er eitt annað, sum eisini fær frið í Kina, kynshárini hjá gentum. Í vesturheiminum umboða órakað kropshár hippirørsluna og kvinnufrígering. Í Kina er støðan ein onnur. Gentur skulu vera lítlar og klænar og hava busk millum beinini fyri at tykjast so óskyldigar og órørdar sum gjørligt. Buskur millum beinini er sostatt ikki eitt tekn um sterkar kvinnur, ið ikki lata seg stýra av samfelagnum, men kanska júst tað umvenda? Útlendsku dreingirnir halda tað í øllum førum vera løgið, og nógvir gremja seg eitt sindur um júst hetta, og summir halda tað kanska enntá vera ólekkurt.
Orð og gerðir merkja ikki altíð tað sama allastaðni
Ja, mentanarmunir lita (tíbetur) enn sokallaða altjóða heimin við alskyns litum. Júst Yunnan við sínum asiatiska margfeldni ímyndar eisini væl hetta.
Mentanarmargfeldni er tó ofta týðiligari millum eitt nú kinesarar og útlendingar: tá vit tosa sama tungumál, ganga vit ofta út frá, at vit eisini skilja hvønn annan – vit útlendingar ganga ofta út frá, at tosar kinesarin enskt, so hevur hann eisini ognað sær vesturlendsku mentanarfatanina, og hetta kann elva til miskiljingar millum partarnar. Tað at duga at tosa enskt merkir ikki neyðturviliga, at ein hevur somu fatan av, hvat tað er at vera blond, ella um tað er gott ella ringt at vera eitt sindur sólbrend/ur.
Hetta er fínt tilfar til stuttligar smásøgur og kann virka eitt sindur trivielt. Hinvegin eru ikki allar misskiljingar so óskyldigar sum ymisk fatan av húðarliti, hárliti og kropshárum, men misskiljingar kunnu skapa trupulleikar og kanska enntá føra til hatur og forfylging – ja, heimssøgan sær tíverri út til at vera full av dømum um hetta. Onkur vil til dømis vísa sínar demokratisku musklar, meðan onnur verða fornermað av onkrum tekningum í bløðunum. Men fyrsta stigið rætta vegin er eftir mínum tykki at gerast tilvitað um, at somu orð og gerðir ikki altíð hava júst somu merking í øllum heiminum, tí søga og mál setir sín dám á nútíðina, og tað er tað, sum ger tað so spennandi at ferðast og læra.


text:
Adressa
Innskriving í Danmark: Fjord Line, Containerkajen 4, DK-9850 Hirtshals.
Innskriving í Føroyum: Eystarabryggja 2, FO-100 Tórshavn.
Innskriving í Íslandi: Fjarðagata 8, IS-710 Seyðisfjørður.
Alnet og telefontøkni
Til ber at keypa atgongd til alnetið umborð. Møguligt er at vera á netinum í almennum støðum, sum The Diner, Naust, Sky Bar, Simmer Dim og í Norrøna Buffét v.m.
Tá ið siglt verður við Norrönu, ringir tú via satellitt telefon, sum inniber ein hægri takst enn vanligt. Vit viðmæla at sløkkja fyri “roaming” á fartelefonini, meðan tú ert umborð.
Banki
Til ber at veksla pening umborð á Norrönu - upp til kr. 3.000. Tó viðmæla vit øllum at veksla pening áðrenn fráferð, hetta tí at tað er avmarkað hvussu nógvur reiður peningur er til taks umborð.
Barnasong
Møguligt er at leiga barnasong áðrenn fráferð - hetta kann eisini gerast umborð. Vinarliga set teg í samband við skrivstovuna. Prísur fyri leigu av barnasong er kr. 150.
Barnavognur
Til ber at taka barnavognin við umborð, men av trygdarávum er ikki loyvið at barnavognurin stendur í gongini, men skal vera í kamarinum, tá hann annars ikki er í brúki.
Bildekkið
Bildekkið verður stúvað sera tætt, bæði av vanligum persónbilum, lastbilum og kampingvognum, gevið tí gætur fyri at plássið millum akførini er sera avmarkað.
Av trygdarávum er eingin atgongd til bildekkið meðan siglt verður. Heldur ikki er møguligt at fáa streym á bildekkinum.
Couchettur
Couchetturnar eru koyggjusengur til 6 fólk, sum eru býttar upp eftir kyni. Ein skal sjálv/ur hava við sær seingjarlín, dýnu, kodda og handklæði. Tó ber væl til at bíleggja hetta á skrivstovuni áðrenn fráferð ella í móttøkuni umborð. Felags wc og baðirúm við brúsu eru á gongini. Umframt er goymslurúm til viðførði á gongini - og øll hava atgongd til hetta. Ynskir tú at læsa viðførið inni, kanst tú leiga minni viðførisboks fyri kr. 10 og størri viðførðisboks fyri kr. 20. Vinarliga set teg í samband við móttøkuna hesum viðvíkjandi.
Drekkivatn
Vit vilja gera vart við, at vatnið umborð á Norrönu inniheldur klor.
Eftirlit
Umborð á Norrönu er onki eftirlit við børnum. Foreldur/verjar hava til einhvørja tíð ábyrgd fyri børnum sínum, sama er galdandi í svimjihylinum og fitnessrúminum. Børn undir 15 ár mugu einans vera í svimjihylinum og fitnessrúminum saman við vaksnum fólki.
Egið frysti- og ferðagóðs
Egið frystigóðs upp í 50 kg ella hægst ½ m3 og egið ferðagóðs upp í 50 kg kann verða tikið við uttan eykakostnað. Frystigóðs skal vera merkt við navni og bústaði. Tænastan er ókeypis og Smyril Line tekur onga ábyrd fyri vøruni, um so er at hon fær skaða og/ella verður oyðiløgd. Vinarliga set teg í samband við starvsfólkini í innskrivingini fyri nærri kunning um handfaring av frystigóðsi.
Í hesum sambandi skal verða víst á, at ein og hvør handilsligur flutningur av góðsi skal verða avgreiddur umvegis Smyril Line Cargo (á tel. nr. +298 309600 ella cargo@cargo.fo.
El og streymur
Stikkontaktirnar umborð eru 220 V. Vit veita ikki streym á bildekkinum. Ikki er loyvið at løða battarí á el-bilum, kampingvognum osfr. umborð á Norrönu. Ísetan av gassi og øðrum eldfimum á akfarið skal takast frá áðrenn akfarið kemur umborð. Ikki er loyvið at hava køliskápið í t.d. kampingvogninum tendrað.
Ferðaseðil
Tá vit hava skrásett síðsta gjaldið av ferðaseðlinum, fært tú eina ferðaváttan á tína teldupostadressu. Hetta skjalið er váttanin umboðandi tína ferð, bæði við innskriving og í matstovunum umborð á Norrønu- umframt á teim gistingarstøðum, sum tú hevur bílagt gjøgnum Smyril Line.
Gass
Loyvið er at taka gassfløskur við umborð, tó skal hetta frámerkjast við einum klistrimerki á rútinum. Ísetan av gassi og øðrum eldfimum á akfarið, skal takast frá áðrenn akfarið kemur umborð.
Gjalding umborð
Til ber at nýta øll vanlig gjaldskort umborð. Fyrivarni verður tikið fyri virkisføri á kortgreiðsluni umborð.
Gloymdir lutir
Hevur tú gloymt eitthvørt umborð á Norrønu, kanst tú venda tær til móttøkuna umborð á reception@norrona.fo ella við at ringja á +298 344900.
Ynskir tú at fáa lutin sendan til tín bústað, verður hetta gjørt uppá egna rokning. Gloymdir lutir verða goymdir í tveir mánaðir umborð á Norrønu.
Húsdjór
Møguligt er at hava húsdjór við umborð, og fer hetta fram soleiðis, at atgongd til búur verður keypt við bílegging. Umsiting av djórinum á ferðini er egin ábyrgd. Tá tú hevur títt djór við á ferð, skalt tú bóka eitt búr, og tú fært eitt nummar - 1 til 4 um tað er eitt lítið búr ella 5 – 6, sum eru til tey størru djórini. Tá tú kemur umborð, skalt tú í móttøkuna at heinta 2 lyklar. 200 kr verður goldið í depositum, sum verður afturgoldið tá tú kemur aftur við lyklunum.
Millum Danmark og Føroyar kunnu húsdjór einans takast við undir serligum treytum, sum verða upplýstar hjá avvarðandi myndugleika. Ikki er loyvt at taka djór við til Íslands. Húsdjór eru ikki loyvd at hava inni á kømrunum, men vit hava rúm fyri seg, har vask við krana og slangu er lagt inn og eisini er hiti í rúminum. Verður hetta ikki tikið fyri fulla virðing, fær viðkomandi eina rokning á kr. 3.000 fyri reingerðing.
Innskriving
Við innskriving fært tú eitt P-kort (P fyri Passager) og eitt K-kort (K fyri kamar) til nýtslu til parkering á bildekkinum og atgongd til kamarið. Umframt hetta, er eitt V-kort (V fyri Vehicle) til tey, sum hava bil við.
Hóast starvsfólkini royna alt tey eru ment at fáa eina so effektiva bilstúvan sum gjørligt, so kann væntast bíðitíð í samband við umborðkoyring og ílandkoyring – serliga í háárstíð.
Kømur
Til ber ikki at bíleggja ávíst kamar tá bílegging fer fram, men til ber at viðmerkja hetta sum eitt ynski .
Hevur tú bílagt eina koyggju í deilikamari, ber ikki til at bíleggja yvir- ella undirkoyggju, tó ber til at viðmerkja hetta sum ynski.
Lyfta
Tvær lyftur eru frammi í skipinum, og tvær lyftur eru aftari. Atkomumøguleiki er til øll dekkini við lyftu undantikið dekk 1, har svimjihylurin og fitnessrúmið eru. Ert tú í koyristóli, verður tú vinarliga biðin um at boða sølufólkunum frá hesum.
Lækni umborð
Umborð á Norrönu er ongin lækni. Skiparin hevur ábyrgd fyri skaðastovuni umborð og kann veita fyrstuhjálp.
Matstovur
Umborð á Norrönu eru tríggjar matstovur, ein kafé og ein uttandura barr. Vit vilja gera vart við, at nakrar matstovur og aðrir aktivitetir kunnu vera afturlatin vegna veður ella tal av ferðandi. Hevur tú bílagt barnaarmband áðrenn fráferð, kann hetta heintast í The Diner.
Møtitíð
Fyrivarni verður tikið fyri broytingum og dagføring av ferðaætlanini. Vit vísa til treytirnar hjá okkum á heimasíðuni. 10 dagar undan fráferð verður praktisk kunning send til allar bíleggingar umvegis teldupost.
Vit vilja gera vart við, at allar tíðir á ferðaseðlinum eru lokalar tíðir.
Rørslutarnað
Umborð eru seks 4-koyggukømur til rørslutarnað fólk har hurðarnar eru breiðari enn vanligt, gólvplássið er størri og baðrúmið hevur stúttu.
Royking
Umborð á Norrönu er tað einans loyvt at roykja á avmerktum roykiøkjum. Brot á hesa reglu viðførir stóra bót. Verður hetta ikki tikið fyri fulla virðing, fær viðkomandi eina rokning á kr. 1.500 fyri reingerðing.
Sjóverk
Til fyribyrgjan av sjóverki, ber til at keypa sjóverkstablettir og armbond í móttøkuni umborð . Í samband við sjóverk - viðmæla vit okkara ferðandi tó altíð at søkja um ráð hjá lækna ella á apoteksverkinum áðrenn fráferð.
Tax Free
Stempul á Tax Free-seðlar fæst á Dalsagervej 7. Peningur fyri Global Blue-seðlar fæst við at venda sær til móttøkuna umborð, meðan aðrir seðlar skulu sendast til viðkomandi fyritøku. Minnist til at hava passið við tykkum.
Telefonveking
Er ikki møguligt umborð.
Tiltøk
Á smyrilline.fo/undirhald ber til at lesa um hvussu ein kann njóta tíðina umborð. Vit vilja gera vart við, at vegna veður ella fá ferðafólk, kunnu nakrar matstovur vera afturlatnar umframt at færri tiltøk eru at velja ímillum.
Upp- og afturlatingartíðir
Les nærri um upp- og afturlatingariðirnar umborð á Norrönu á heimasíðu okkara smyrilline.fo.
Útgerð í kømrunum
Hárturkari, sjónvarp, seingjarklæðir, klæðnaskáp, baðirúm við brúsu, skriviborð, 1 skammil.
Hvør ferðandi fær 1 handklæði fyri hvørja bílagda koyggju
Kømrum við vindeyga hava køliskáp - møguligt er at keypa atgond til køliskápið v/ mini-barr - online, á skrivstovuni ella í móttøkuni umborð.
Fylgjandi útgerð finst ikki á kømrunum:
Sjampoo
Eyka handklæði
Hevur tú bílagt eina tilboðsferð, kann hetta verða ein avmarking fyri møguleika til uppstigan av kamari.
Útskriving
Ferðandi verða vinarliga biðin um at vera úti úr kamarinum 1 tíma innan komu.
Við barn
Ferðandi við barn kunnu sigla við Norrönu fram til 34. viku. Hetta er tó eftir egnari ábyrgd. Frá 31. viku skal læknaváttan havast við. Norröna hevur ikki lækna ella sjúkrarøktarfrøðing umborð.
Viðføri
Av tí at tað ikki er loyvið at fara á bildekkið av trygdaráðum meðan siglt verður, viðmæla vit øllum ferðandi at pakka eina minni tasku til neyðuga útgerð á túrinum umborð á Norrönu.


text:
Norröna - tín flótandi frítíð
Tá tú ferðast við Norrönu, kanst tú byrja at halda frí leingi áðrenn, tú kemur fram til títt frítíðarstað.
Longu tá tú kemur umborð á Norrönu, kanst tú halda frí, so tað stendur eftirí. Á dekkinum er eitt ótrúligt útsýni til allan sjónarringin – aldur, hav og himmal – og tú hevur framúr møguleikar at eygleiða fugl og hval. Innandura hevur Norröna nógv at bjóða gestum sínum. Gastronomiska úrvalið er stórt og spennandi. Hartil er nógv áhugavert, tú sum ferðandi kanst takast við umborð.
Matstovur
Vel millum stóra úrvalið av góðum, løttum mati í The Diner ella stóra vælumtókta sjálvtøkuborðið í buffet-matstovuni. Kundi tú heldur hugsað tær eitt gott kvøld við gourmet mati og góðum víni, so royn okkara frálíku gourmet matstovuna Simmer Dim.
Innkeyp
Vitjið okkara frálíka og útbygda tollfría handil - Explorer Shop. Har er stórt úrval av dygdarvørum til tollfríar prísir. Umframt stórt úrval av luktilsi, smyrsli, smykkum, leiku til bæði smá og størri børn, góðgæti og gávulutum, hevur handilin stórt úrval av bæði føroyskum og útlendskum merkivørum.
Til børnini
Umborð er nógv til tey smáu. Millum annað kunnu tey royna stóra spæliplássið við klintriborg, akibreyt, klintrineti og samvirknum boksibóltum. Har hitta tey javnaldrar, finna sær nýggj vinfólk og kunnu spæla í tímavís. Eisini ber til at fara ein túr í biograf, har barnafilmar verða vístir um dagin, aftaná kunnu tey brúka orkuna í svimjihylinum á dekk 2, ella sparka fótbólt á uttandura fótbóltsvøllinum á dekk 7.


text:
Landsliðsvenjararnir Ágúst Johannsson og Sophus Dal Christiansen hava úttikið hesar 19 leikarar til EM-undankappingardystirnar í mars móti Ukraina.
Málverjar:
Annika Fríðheim Petersen, H71
Fríða Petersen, VÍF
Viviann Petersen, VÍF
Útileikarar:
Tóra Eliasen, Stjørnan
Durita Toftum Joensen, H71
Fríða á Dunga, Neistin
Guðrið á Borg, H71
Durita Christophersen Jojic, VÍF
Lív S. Poulsen, Ikast-Herning
Kristianna Henneberg Joensen, Skovbakken
Marita Mortensen, H71
Marianna Geirsdóttir Eystberg, Ajax København
Maria Halsdóttir Weyhe, H71
Ingunn Kristina Persson, Neistin
Marjun Falkvard Danberg, Neistin
Pernille Brandenborg, Vendsyssel
Bjarta Johansen, Vendsyssel
Bára Krossteig Hansen, Kyndil
Brynja Høj, Neistin
Føroyska liðið skal spæla á heimavølli í Høllini á Hálsi mikudagin tann 25. mars kl. 19.00 móti Ukraina. Liðið møtast aftur sunnudagin 29. mars í Kharkov í Ukraina.
Yvirlit yvir bólkarnar í EM-undankappingini síggjast her:
http://eurohandball.com/ech/women/2020/round/2/Women%27s+EHF+EURO+2020+Q+Phase+2


text:
Arbeiðarafeløgini: Tryggið øllum arbeiðsfólkum løn
2020-03-13 12:11
Øll, sum vórðu send heim av løgmanni í sambandi við Corona sjúkuna, eru tryggjað løn, vísir løgmaður á. Arbeiðarafeløgini heita á landsstýrið um at tryggja, at øll í privatu vinnuni eisini fáa løn, um tey verða rakt av íkomnu støðuni.
Nú landsstýrið hevur sent bólkar av almennum og kommunalum løntakarum heim, boðaði løgmaður frá, at øll sum verða send heim av landsstýrinum eru tryggjaði løn.
Undirritaðu feløg vilja tískil kunna limirnar um, at landsstýrið hevur tryggjað, at tey, sum arbeiða hjá landi og kommunum, fáa løn.
Hetta er sambært løgmanni galdandi fyri allar løntakarar – tískil fáa dagrøktarar, vaskifólk, húsavørðar og onnur arbeiðsfólk hjá landi og kommunum løn, hóast tey eru send heim.
Løntakarar í privatu vinnuni
Heitt verður samstundis á landsstýrið um at bera so í bandi, at aðrir løntakarar, sum ikki sleppa til arbeiðis í privatu vinnuni, eisini eru tryggjaðir vanligu lønina. Væntast kann, at fólk ikki sleppa til arbeiðis, tí ansingarstovnar eru stongdir, arbeiðsplássið verður stongt, fólk eru í sóttarhaldi ella aðrar umstøður eru vegna íkomnu støðuna.
Týdningarmikið er, at landsstýrið tryggjar, at løntakarar í privatu vinnuni heldur ikki vera raktir fíggjarliga vegna hesar heilt serligu umstøður, ið tey sjálvi onga ávirkan hava á, men sum partvís er ein fylgja av teimum tilmælum, sum landið hevur skipað fyri.
Feløgini skilja álvarsomu støðuna, og at átøk mugu gerast fyri at steðga smittuni, men vilja samstundis tryggja, at fólk ikki koma í fíggjarligt óføri.
Tórshavn á Grækarismessu 2020,
Georg F. Hansen, formaður í Føroya Arbeiðarafelag
Hans Joensen, formaður í Havnar Arbeiðarafelag
Vigdis Johannesen, forkvinna í Havnar Arbeiðskvinnufelag
Jastrid W. Niclasen, forkvinna í Klaksvíkar Arbeiðskvinnufelag
Absalon Hansen, formaður í Klaksvíkar Arbeiðsmannafelag


text:
Fróðskaparsetrið má raðfesta kvalitet fram um kvantitet - droppið nationalromantikk
12. apríl 2019
So nógvar útbúgvingar sum gjørligt! So nógv lesandi sum gjørligt! Hetta tykist tíverri at hava verið leisturin seinastu mongu árini á Fróðskaparsetri Føroya.
Málið má verða eitt føroyskt Fróðskaparsetur, har satsað verður upp á kvalitet heldur enn kvantitet. Eitt Setur, ið lýkur altjóða útbúgvingarlig krøv, og sum kann bjóða føroyskum ungdómi útbúgvingar í heimsflokki – ikki nationalromantiskt møsn!
Hóast hetta blívur Setrið við at seta nýggjar útbúgvingar í gongd – sum tað sær út uttan at tryggja neyðugu fakligu førleikarnar og uttan nakað stórvegis fakligt eftirlit. Sleppur óskilið at halda áfram, hava vit ikki eitt universitet longur, men okkurt slag av einum víðkaðum háskúla. Ja, Setrið ræður sær sjálvum, men politiska skipanin má tora at seta Setrinum krøv.
Einki akademiskt ráð
Tíverri er Setrið nokk tað einasta universitetið í øllum Evropa, sum onki akademiskt ráð hevur. Hetta er vanliga partur av innanhýsis góðskuskipanini hjá einum universiteti og innaneftirlitinum hjá stovninum. Eitt ráð, sum skal viðgera fakligar spurningar. Tí ber til av røttum at spyrja, eftir hvørjum reglum og fyriskipanum vísindalig starvsfólk verða sett á Setrinum? Tað er eisini ivasamt, um t.d. adjunktar á Setrinum fylgja somu fyriskipanum sum aðrastaðni, t.e. fáa adjunkt-pedagogikum og hava adjunkt-vegleiðing? Hvør tryggjar, at góðkenning av Ph.d.-prógvum verða latin eftir nøktandi fyriskipanum?
Hvar eru reglarnar og fyriskipanirnar fyri hesum?
Lurtið eftir uttanhýsis serfrøðini
Tí er eitt stórt stig rætta vegin at fylgja uttanhýsis serfrøðingabólkinum og satsa upp á nissju-útbúgvingar. Uttanhýsis eftirmetingin er ikki bara nakað tilvildarligt fjant og fjas. Tað er ein lógarásett eftirmeting sambært seturslógini og partur av føroysku akkrediteringarskipanini, ið skal tryggja, at útbúgvingar á Setrinum lúka altjóða krøv. Men onkursvegna er mann ov stoltur til at síggja veruleikan í eyguni og ásanna, at mann er eitt evarska lítið og fjarskotið land við einum lítlum Setri og sera avmarkaðum akademiskum umhvørvi og stórt sæð ongari gransking á flestu økjum. Tí eigur mann at hyggja inneftir og spyrja seg sjálvan, hvat er realistiskt at bjóða út av útbúgvingum, so okkara ungdómur kann fáa eina hægri útbúgving í Føroyum, sum er í heimsflokki, sum áhugi er fyri, og sum føroyski arbeiðsmarknaðurin eftirspyr - heldur enn at útbúgva fólk til akademiskt arbeiðsloysi.
Setrið eftirbátur í Bologna ?
Mær vitandi hevur tað í nærum 30 ár í Evropa verið arbeitt við at gera felags góðskuskipanir fyri hægri útbúgvingar. Hetta byrjaði við sonevndu Bologna-tilgongdini í 1999, og síðani er samstarvið víðkað munandi. Í dag fevnir hetta samstarvið um 40 evropeisk lond.
Í Íslandi hevur verið arbeitt við hesum í 8 ár, og mett verður, at tað tekur tvey ár afturat, áðrenn tað arbeiðið er liðugt. Hóast Setrið byrjaði Bologna-arbeiðið fyri fleiri árum síðani, steðgaði hetta upp, og onki er hent síðani. Hetta merkir, at Setrið allarhelst má byrja av nýggjum og er eftirbátur, so tað forslær. Í ringasta føri fær Setrið ikki loyvi at verða partur av hesum skipanum um nøkur ár. Tey flestu yppa bara øksl og blíva smásár, um Setrið verður kritiserað. Setrið má tola kritikk! Tað er ikki nøkur heilag kúgv í okkara samfelag, men ein útbúgvingarstovnur, sum á fíggjarlógini kostar føroyska skattgjaldaranum áleið 100 mió. kr. um árið, og sum vit mugu kunna seta krøv til!
Løgtingsfólk eiga at geva hesum gætur og fáa meira vitan um viðurskiftini sum heild.
Ravnurin hjá Nólsoyar Pálli fór á flog við loysingar-høvdinganum
Men “cool facts” verða í dag í lesarabrævi frá danskt skúlaða tjóðveldis-høvdinganum skýrd at vera dømi um sambands-afturhald. Ein maður, sum sjálvur hevur slitið sínar útbúgvingarskógvar á Roskilde Universitets Center og notið gott av sínum ríkisborgararættindum til SU og aðrar danskar veitingar. Men hatta er tað vanliga niðurlagið. Tá ið veruleikin kemur sendandi í høvdið við 200 kilometurs ferð, er nemmari at gera sær egnar hugleiðingar um, hvussu sambandsfólk vóru fyrr í tíðini. Mann vil einfalt ikki fyrihalda seg til veruleikan, og tá er nemmari at gera alt til ein spurning um politikk.
Fyri partar av fullveldisvonginum er tað líkamikið, um ungdómurin fær nøktandi útbúgving. Líkamikið, um t.d. føroyska útbúgvingin í løgfrøði ikki lýkur Bologna-krøv, ella um føroyskt skúlaðir løgfrøðingar sleppa at virka í rættarskipanini eftir loknan lestur. Bara tað er føroyskt, og tað væl etableraða danska verður koyrt út, so er gott!
Sum kuriosum kann nevnast, at tað ikki er Setrinum at takka, at Føroyar eru millum tey mest vælútbúnu fólkini í heiminum - think about that!
Eg beri tí stóran ótta fyri, at veruliga endamálið við Setrinum er kanska heldur meira fullveldispolitiskt enn fakligt, nú ravnurin hjá Nólsoyar Pálli aftur er farin avstað við Høgna í morgun og hann hóast ongantó so langt frá loysingini sum nú, fantaserar um hvat hann skal útinnað i komandi valskeiðið.
Johan Dahl
RN
Aftur


text:
Westlife
Westlife er eitt heimskendur írskur tónleikabólkur. Sangir teirra hava ein fyri og annar eftir klatrað upp eftir hitlistunum; 14 ferðir hava teir havt ein sang ovast á almenna bretska hitlistanum. Allar 10 útgávurnar hjá bólkinum hava eisini verið í toppinum á hitlistunum. Westlife vóru upprunaliga fimm sangarar, men fyri fleiri árum síðani valdi Brian McFadden at taka seg úr bólkinum. Stutt eftir var hann á Summar Festivalinum og spældi eina framúr góða konsert. Hinir fýra sangararnir - Mark Feehily, Shane Filan, Kian Egan og Nicky Byrne – hildu fram, sum um einki var hent, og teir hava veruliga havt vind í seglunum síðani.
Seinastu 10 árini er Westlife tann tónleikabólkurin í heiminum, sum hevur selt flestar fløgur. Samlað hava írarnir selt 45 milliónir eintøk av sínum útgávum, og teir hava havt so nógv hitt í Bretlandi, at bert Elvis Presley og The Beatles hava havt fleiri. Westlife eru heimskendir, men tað er ikki minst í Bretlandi, at bólkurin hevur verið stórur. Allar 10 útgávurnar hjá bólkinum hava eisini verið í toppinum á hitlistunum.
Westlife framførdu á Summar Festivalinum í 2010.[1]
Bólkurin varð stovnaður í juli 1999.


text:
Sunnudagin 23.februar frá kl. 12.00 – 15.00 skipa G15 hjá StÍF fyri brunsj í Bygdasalinum á Skála.
Borðreitt verður við einum fjølbroyttum brunsjtallerki við m.a. eggi, fleski, pylsum, jogurti, frukt, pannukøkum í siropi, breyði, heimabakaðum bollum og ymiskum løttum miðmálarættum.
Kostnaður:
- 125 kr fyri vaksin
- 65 kr fyri børn (12 ár og yngri)
Tilmelding í seinasta lagi hóskvøldið 20. februar kl. 20.00
Sára Mrdalo (789094)
Sandra Poulsen (749127)
Guðna Berg Mikkelsen (742116)
Seinastu tíðindi
Kaito er StÍFari
StÍF hevur skrivað sáttmála við Kaito Nakahodo fyri restina av ka…
Corona: Allur hondbóltur avlýstur í 14 dagar
Góðu tit øll Allur hondbóltur, bæði kappingar og venjingar hjá v…
G15 skipa fyri brunsj
Sunnudagin 23.februar frá kl. 12.00 – 15.00 skipa G15 hjá StÍF fy…
G10 og G14 eru klárar til steypafinalunar
Februar er altíð ein serligur mánaði fyri hondbóltsáhugaði. Tað e…


text:
- Tíðindi, mentan og ítróttur
Starvsmannafelagið: Semingsstovnurin komin uppí
Semingsstovnurin er komin upp í samráðingarnar millum Starvsmannafelagið og Lønardeildina í Fíggjarmálaráðnum.
Terje Sigurðsson, semingsmaður, hevur tosað við partarnar i dag.
Hann hevur biðið um at fáa tilfar frá pørtunum, og hann væntar at hava fingið alt tilfarið mánadagin.
Í løtuni er ikki greitt, nær semingin byrjar.
Sáttmálin fór úr gildi 1. oktober, og fyrsti samráðingarfundurin var 17. oktober.
Síðani hava fleiri samráðingarfundir, men teir hava ikki borið á mál, og í dag varð semingsstovnurin so boðsendur
Sí eisini


text:
Dennis Holm, borgarstjóri flutti fram røðu, tá standmyndin av Tofta Regin varð avdúkað á Sandinum í dag. Fleiri myndir eru á heimasíðuni www.vagur.fo.
Røða avdúking av standmynd av Tofta Regin
Sandurin er eitt tað vakrasta stað,
ein blómugarð vit kunnu byggja,
tí harmar tað mangan vágbing í dag,
hann skal sum eitt runudíki liggja,
var tað ikki betri hann innigirdur varð,
til spælipláss og til barnagarð,
og til gomul og útslitin pør,
skapt eitt Eden í sól við Vágsfjørð.
Góðu vágbingar, suðuroyingar – góðu áhoyrarar
Palli í Tøðuni yrkti hendan sangin í samband við nýggjárshaldið í Vági síðst í 1960unum – har hann, eins og mongu onnur droymdu um Sandin sum eitt vakurt innbjóðandi stað til okkum øll at njóta.
Nú eru tað eini 10 ár síðani at stig vórðu tikin til at gera Sandin um til eina lund. Fyrst varð Sandurin sligin og deyðagrasi burturbeint. Síðani varð Sandurin innigirdur og trø og runnar vórðu plantaði. Gøtur eru eisini gjørdar og ljós við gøturnar – og inni á Sandinum er eisini ein hugnaligt lítið vatn – og okur øll kunnu njóta løturnar á benkrum inni á Sandinum.
Hvønn dag leita nógv fólk sær eisini á Sandin at stytta sær stundur – at njóta løtuna í hugnaliga umhvørvinum. Á leiðini leita nógv uttan iva eisini aftur á farnar tíðir, á barndómsminnir frá Sandinum, sum jú var eitt natúrligt spælipláss bæði til fótbólts- og hondbóltsspæl, hjá so mongum.
Tað var eisini her á Sandinum, at ein týðandi leikur fyri okkara lokalu søgu fór fram. Fyri eini 570 árum síðani kom Tofta Regin rennandi her á leiðini, hevði júst fangað húskallin hjá Jenis á Laðangarði, sum var á hestbaki – og hevði fingið um halafaksið á hestinum.
Í 1450árunum hevur Tofta Regin verið ein markantur persónur í Suðuroynni.
Tofta Regin hevur havt stórt vald, tí hann átti allan Toftahaga, hálvan Lambhaga og Tórishaga, og í Hamrahaga skuldi hann eisini eiga – tilsamans ein fjórðingur av allari Vágs bygd. Søgnin sigur eisini, at hann var ein rættur yvirgangskroppur, herviligur gandakallur og viðgitin fyri styrki.
Sambært søgnini var Tofta Regin eisini í hólmgongu ella bardaga við bæði Nesbóndan (um mark millum Toftahaga og Neshaga), við Gjógarámenn (um mark millum Toftahaga og Botnhaga, sum Gjógvarmenn áttu), og millum vágbingar og sumbingar (um mark millum Vág og Sumba í Lopra).
Kendasti parturin av søgnini snýr seg um stríðið um ognarskapin av Lopranshólmi, har vágbingar fingu Tofta Regin at berjast fyri seg, og sumbingar Regin í Hørg. Endin var at Tofta Regin vann – og Lopranshólmur er framvegis í dag ogn hjá vágbingum.
Regin í Hørg átti ein son, Jenis í Laðangarði, sum vildi hevna tapi hjá pápanum ímóti Tofta Regin.
Løtan kom, tá biddarar høvdu verið í Toftum hjá Tofta Regin og biðið um olmussu. Tofta Regin noktaði biddarunum olmussu og vísti teir á dyrð, men tá segði ein av biddarunum at skjótt kundi Regin koma í eina støðu, har hann fegin hevði tikið ímóti olmussi. -Og Regin svór tá, at hann ongantíð fór at lata ella taka ímóti olmussi – ella skuldi hann eita orðloysingur og meinsvorin.
Jenis í Laðangarði í Sumba frætti um hetta og sá nú ein møguleika fyri hevnd.
Jenis fekk ein av húskallunum at fara við einum geldseyði til Toftar í olmussu gávu til Regin. Húskallurin fór á hestbaki til Vágs, til Toftar. Trein innar og tveitti seyðin inn á gólvi hjá Regini og segði:
“Húsbóndi mín, hin navngitni Jenis í Laðangarði, hevur frætt, at tú, Regin, hevur strongt tað heiti ikki at geva ella taka olmussu; til tess at tú nú kanst vera bæði orðloysingur og meinsvorin, sendir hann tær henda geldseyðin í olmussu.”
Eftir hetta leyp húskallurin á dyrð og upp á hestin og at so ríða heim til Sumbiar. Fá sekund gingu og so leyp Tofta Regin á dyrð eftir sumbinginum og at renna eftir húskallinum á hestbaki.
Jakob Jakobsen skrivar soleiðis í Færøsk folkesagn og æventyr:
Birgur var hin gamli enn og fótfimur, tó at hann var væl við aldur, og slík var bræðin á honum, at hann leyp hestin aftur. Vestur um bygdina fóru teir, eftir Sandinum – tá var skamt ímillum teirra – og tá ið hesturin skuldi leypa um Ósagarð, sum tá var bøgarðurin í Vági, var Regin so nær, at hann treiv um halafaksið á honum. Hesturin leyp, men Regin setti báðar føtur í spenni ímóti garðinum og strongdi á so fast, at hann sleit faksið útúr og datt øvigur aftur við tí í hondini.
Palli í Tøðuni yrkir eisini um hendingina í nýggjárssanginum:
Á Sandinum fyrr, hvar ið fimleikur gekk,
rann Tofta Regin hin stinni,
um fingrar hann tá í húskallin fekk,
hann hevði hann rivið úr skinni,
við halafaks Regin stóð eftiri har,
tá bartrogið kreyp handan Ósagarð,
her á leið kynda unglingar bál,
minnast kappan, ið hest tók á mál.
Tað er júst hesa løtuna her á Sandinum fyri so mongum árum síðani, sum standmyndin av Tofta Regin, sum okur nú fara at avdúka, ímyndar.
Áðrenn okur fara at avdúka standmyndina av Tofta Regin vil eg nýta høvið at senda eina heilsu og eina hjartans tøkk til Gianfranco Nonne, sum tíverri ikki kundi verða her í dag, tí hann er upptikin í arbeiðsørindum í Italia.
Eisini eina tøkk til tekniska toymið hjá Vágs kommunu við Fróða Mortensen og Heri Silvurdal á odda, sum hava staðið fyri at gera økið klárt til standmyndina. Takk til Ketty Petersen og Marnu Bjarkhamar, sum hava staðið fyri morgunmatinum. Og takk til Hans Jacob Hjem, sum altíð er klárur við ljóðútgerðini.
Og nú fara eg og Eydis Kjærbo, varaborgarstjóri, at avdúka standmyndina av Tofta Regin.
Takk fyri


text:
Andrasarmessa
Andrasarmessa er 30. november. Tað er minningardagur fyri lærusveininum Andriasi í Nýggja Testamenti, sum sambært frásagnum fór sum ápostul til Grikkalands og Svartahavsleiðirnar. Hann varð krossfestur á krossi, ið varð festur saman á skák, og ein tílíkur krossur kallast Andrasarkrossur. Á Kirkjubøstólunum er Andras avmyndaður við tílíkum krossi. Hann hevur verið høgt mettur sum halgimenni í Russlandi, og minningardagur hansara hevur eftir øllum at døma eisini verið hildin í Føroyum.


text:
Lestrartíð: 4 ár
Umsóknarfreist: Læruplássið ásetir freistina
Útbúgvingarstovnur
Glasir
Útbúgvingarstaður
Tórshavn
Rør- og blikksmiðurin arbeiðir við at gera alt vanligt innleggingararbeiði innan hita, vatn og heilsu- og reinførisviðurskifti í bústaðar- og vinnubygningum.
Tú lærir at seta upp og stilla HVS-stýrisskipanir og at vegleiða kundar um brúk, at fáa sum mest burtur úr orkuni og aðrar orkuhættir.
Tú lærir at gera HVS-innleggingar og at veita tænastu í sambandi við oljuketlar og varandi orkuinnleggingar.
Útbúgvingin fevnir harafturat um at gera tunnplátusamankomingar við sveising úr aluminiumi, stáli og rustdyggum tilfari, at lodda, klinka og falsa, at tekna og gera úrskiljingar úr plátum, at leggja til rættis og gera smá skap í plátu-, rør- og stálprofilum í eini samlaðari framleiðslu. Røkja og umvæla, at taka mát og gera allar vanligar inndekningar innan yrkið, at taka mát og gera luftskiftislutir, at duga siðbundið og grundleggjandi handverk innan blikksmiðjuyrkið og at duga kappabjálving.
Allar yrkisútbúgvingar eru skipaðar soleiðis, at skift verður millum verkliga læru á góðkendum læruplássi og skúlagongd á yrkisskúla.
Útbúgvingin endar við sveinaroynd.
Fráfaringarroynd fólkaskúlans.
Eftir útbúgvingina kanst tú arbeiða sum góðkendur rør- og blikksmiður.
Tú kanst eisini fara undir framhaldsútbúgving sum t.d.:
● maskinmeistari
● framleiðslutøkningur
● viðkomandi akademiútbúgving
● viðkomandi professiónsbachelorútbúgving
● verkfrøðingur (krevur upptøkuskeið).
Glasir – www.glasir.fo
Les meiri á Uddannelsesguiden www.ug.dk her
Les "Ofta Settir Spurningar" her
Yrkisdepilin – www.yrkisdepilin.fo
Lestrartíð: 4 ár
Umsóknarfreist: Læruplássið ásetir freistina
Útbúgvingarstovnur Glasir
Útbúgvingarstaður
Tórshavn


text:
- 06 juni 2009
Í mong ár - líka síðani Gjáargarður kom - hevur verið tosað um at fingið eina nýggja brúgv um Stórá onkustaðni um Huldheyggjarleiðina. Nú (2009) er spónurin settur í, og seinni í hesum árinum man hon fara at vera liðug.
Brúgvin fer um ánna beint uttan fyri Ryssufossin, so nú verður ómakaleysari hjá teimum stóru ( og mongu) ferðafólkabussunum at koma í túnið á Gjáargarði. Tað er hopleyst at koyra í gjøgnum bygdina við stórum bussum og lastbilum, og tað hevur eisini staðist ein ávísur ampi av hesi nógvu ferðsluni um summarið, tá ið Lítlifløttu er fullur av spælandi børnum, so hetta fer at vera ein lætti hjá bygdarfólkinum og bilførarunum. Hetta verður so tann fjórða brúgvin, ið gjørd er um Stórá. Tann núverandi Niðara (Ytra) brúgv er gjørd í 1939, men fyri tað var ein træbrúgv - átøk Heimaru brúgv, men heldur breiðari. Ein stórur steinur lá mitt í ánni, so træbrúgvin gekk eftir tí steininum. Hesin steinurin varð sprongdur burtur, tá ið tann nýggja brúgvin kom í 1939. Sunnan fyri tann stóra steinin var ein djúpur hylur, ið nevndist Kíkhylur. Navnið kom av tí, at her plagdu teir at bloyta kíkar.
Eingin veit at siga, nær henda fyrsta træbrúgvin (sí mynd) kom, men at eingin brúgv var í 1870 - bert løgasteinar - vita vit av hesi hendingini: Tann nógv umrødda skaðadagin, 30. apríl 1870, tá ið bygdin misti tvey fullmannað áttamannafør, var Elspa í Horni ( ættað úr Nýggjustovu - f. 1853) við mammu síni eftir garðatorvi Eysturi við Gjógv. Elspa segði tað, at so knappliga brast ódnarveðrið á, og so skjótt vaks áin, at høvdu tær roynt at farið um ánna niðan í Horn, komu tær ikki vegin fram. Sostatt svav Elspa hjá mammu síni í Nýggjustovu ta náttina.
- So er tað Heimara Brúgv. Ikki hevur tað eydnast at tíðarfesta hana, men Kristian á Rætt bygdi umleið 1910, so fleiri meiningar benda á, at brúgvin kann vera komin eftir tað. Óli Berg bygdi eisini um ta tíðina. (Sambært fólkateljingini eigur hann 3 børn í 1916). Hann bygdi Heimi í Forna og tók seinni húsini niður og flutti tey suður til Hovs, og har standa tey enn. Jógvan Sofus bygdi á grundina hjá Óla Berg í 1937. -- Kanska onkur kann seta aldur á Heimaru Brúgv? Og verður tað nú Ytra (Niðara) Brúgv - Heimara Brúgv - og Heimasta Brúgv - ella?


text:
Ingolf S. Olsen verður tingmaður mánadagin
politikkur16-09-2015 - 03:38 - Jóanis Nielsen
Magni Arge skrivar í kvøld:
Tað ber mær ikki til at vera fólkatingsmaður og løgtingsmaður í senn, tí tað hevur flokkurin samtykt. Men tað er heldur ikki lætt at velja annað starvið frá, tí veljarar hava valt meg beinleiðis inn á løgting og sum varamann a fólkating.
Tí fari eg at fylgja tí leisti, sum varð avtalaður til fólkatingsvalið og skifta ímillum fólkating og løgting. Hóast hetta ikki er roynt fyrr, fari eg í holt við hetta við tí treysti, at tað fer at gagna flokki og landi væl, at gott samband verður millum politiska arbeiðið á løgtingi og fólkatingi.
Í fyrsta umfari fari eg niður á fólkating og fari tí at biðja um farloyvi úr løgtinginum, so næsti maður, Ingolf S. Olsen, kann taka við løgtingsessinum mánadagin 21. september.
Ingolf S. Olsen var 11. maður til løgtingsvalið á listanum hjá Tjóveldi, so tá ið Magni Arge fer á Danating, tá kemur Ingolf S. Olsen á Løgting.


text:
Í dag hoyra vit 12.part av søguni - Mio mín Mio. Astrid Lindgren skrivaði og Elin Súsanna Jacobsen týddi til føroyskt. Margreta Næss lesur.
Mynd
Tekstur
Søgan um Bo Vilhelm Olsen, ið fær eitt heilt annað lív, tá hann hvørvur úr Stockhólmi
Aðrir partar
Í dag hoyra vit 13. og seinasta part av søguni, MIo mín Mio. Astrid Lindgren skrivaði og Elin Súsanna Jacobsen týddi til føroyskt. Margreta Næss lesur.
Margreta Næss lesur 2.part av bókini - Mio mín Mio. Astrid Lindgren skrivaði og Elin Súsanna Jacobsen týddi til føroyskt.
Í dag lesur Margreta Næss triðja part av bókini - Mio mín Mio. Astrid Lindgren skrivaði og Elin Súsanna Jacobsen týddi til føroyskt.
Í dag lesur Margreta Næss fjórða part av bókini - MIo mín Mio. Astrid Lindgren skrivaði. Elin Súsanna Jacobsen týddi til føroyskt
Margreta Næss lesur 5.part av bókini - MIo mín Mio. Astrid Lindgren skrivðai og Elin Súsanna Jacobsen týddi til føroyskt.
Margreta Næss lesur 6.part av bókini - Mio mín MIo. Astrid Lindgren skrivaði og Elin Súsanna Jacobsen týddi til føroyskt
Í dag hoyra vit 1.part av søguni - Mio mín Mio. Astrid Lindgren skrivaði. Elin Súsanna Jacobsen týddi til føroyskt. Margreta Næss lesur. Forlagið Dropin gav út í 1985
Í dag hoyra vit 10.part av søguni - Mio mín Mio. Astrid Lindgren skrivaði og Elin Súsanna Jacobsen týddi til føroyskt. Margreta Næss lesur
Astrid Lindgren hevur skrivað bókina Mio mín Mio, um Bo Vilhelm Olsson, sum fór til fjarskotna landið at hitta faðir sín kongin. Elin Súsanna Jacobsen týddi til føroyskt. Bókadeild Føroya Lærarafelags gav bókina út av nýggjum í 2017. Margreta Næss lesur.
Astrid Lindgren hevur skrivað bókina Mio mín Mio, um Bo Vilhelm Olsson, sum fór til fjarskotna landið at hitta faðir sín kongin. Elin Súsanna Jacobsen týddi til føroyskt. Bókadeild Føroya Lærarafelags gav bókina út av nýggjum í 2017. Margreta Næss lesur.
Í dag hoyra vit 11.part av søguni - Mio mín Mio, sum Astrid Lindgren skrivaði og Elin Súsanna Jacobsen týddi til føroyskt. Margreta Næss lesur
Astrid Lindgren hevur skrivað bókina Mio mín Mio, um Bo Vilhelm Olsson, sum fór til fjarskotna landið at hitta faðir sín kongin. Elin Súsanna Jacobsen týddi til føroyskt. Bókadeild Føroya Lærarafelags gav bókina út av nýggjum í 2017. Margreta Næss lesur.
Astrid Lindgren hevur skrivað bókina Mio mín Mio, um Bo Vilhelm Olsson, sum fór til fjarskotna landið at hitta faðir sín kongin. Elin Súsanna Jacobsen týddi til føroyskt. Bókadeild Føroya Lærarafelags gav bókina út av nýggjum í 2017. Margreta Næss lesur.
Astrid Lindgren hevur skrivað bókina Mio mín Mio, um Bo Vilhelm Olsson, sum fór til fjarskotna landið at hitta faðir sín kongin. Elin Súsanna Jacobsen týddi til føroyskt. Bókadeild Føroya Lærarafelags gav bókina út av nýggjum í 2017. Margreta Næss lesur.
Astrid Lindgren hevur skrivað bókina Mio mín Mio, um Bo Vilhelm Olsson, sum fór til fjarskotna landið at hitta faðir sín kongin. Elin Súsanna Jacobsen týddi til føroyskt. Bókadeild Føroya Lærarafelags gav bókina út av nýggjum í 2017. Margreta Næss lesur.
Í dag hoyra vit 7.part av bókini - MIo mín MIo. Astrid Lindgren skrivaði og Elin Súsanna Jacobsen týddi til føroyskt. Margreta Næss lesur.
Astrid Lindgren hevur skrivað bókina Mio mín Mio, um Bo Vilhelm Olsson, sum fór til fjarskotna landið at hitta faðir sín kongin. Elin Súsanna Jacobsen týddi til føroyskt. Bókadeild Føroya Lærarafelags gav bókina út av nýggjum í 2017. Margreta Næss lesur.
Astrid Lindgren hevur skrivað bókina Mio mín Mio, um Bo Vilhelm Olsson, sum fór til fjarskotna landið at hitta faðir sín kongin. Elin Súsanna Jacobsen týddi til føroyskt. Bókadeild Føroya Lærarafelags gav bókina út av nýggjum í 2017. Margreta Næss lesur.
Í dag hoyra vit 9.part av bókini - MIo mín Mio. Astrid Lindgren skrivaði og Elin Súsanna Jacobsen týddi til føroyskt. Margreta Næss lesur
Astrid Lindgren hevur skrivað bókina Mio mín Mio, um Bo Vilhelm Olsson, sum fór til fjarskotna landið at hitta faðir sín kongin. Elin Súsanna Jacobsen týddi til føroyskt. Bókadeild Føroya Lærarafelags gav bókina út av nýggjum í 2017. Margreta Næss lesur.
Margreta Næss lesur 8. part av bókini Mio mín Mio. Astrid Lindgren skrivaði og Elin Súsanna Jacobsen týddi til føroyskt.